DARAH NIFAS : Panduan Lengkap Dari Sudut Islam

Apakah yang dimaksudkan dengan darah nifas?

Panduan ini akan menerangkan secara lengkap dan terperinci berkaitan darah nifas dan hukum yang berkaitan dengannya.

Contoh situasi juga disertakan bagi memudahkan kefahaman pembaca.

Mari kita mulakan..

Isi Kandungan

Definisi Nifas
Darah Yang Keluar Sebelum Anak Dilahirkan
Darah Yang Keluar Bersama Anak Yang Dilahirkan
Tempoh Darah Nifas
Tempoh Minimum Nifas
Tempoh Maksimum Nifas
Hukum Darah Yang Keluar Melebihi Tempoh Maksimum Nifas
Terhenti Darah Nifas Dalam Tempoh Masa Nifas
Status Darah Nifas Bagi Wanita Yang Melahirkan Anak Secara Pembedahan
Bilakah Nifas Bermula Bagi Wanita Yang Melahirkan Anak Kembar?
Darah Nifas Bagi Wanita Keguguran
Kesimpulan

Definisi Nifas

Dari segi bahasa, nifas bermaksud wanita yang melahirkan anak apabila dia hamil.
1

Dari segi sudut syarak pula, majoriti fuqaha berpendapat nifas ialah darah yang keluar selepas melahirkan anak.
2

Darah Yang Keluar Sebelum Anak Dilahirkan

Darah yang keluar sebelum anak dilahirkan maksudnya ialah darah yang keluar satu, dua atau tiga hari sebelum melahirkan anak.

Darah itu merupakan
tanda-tanda hampir melahirkan anak.

Para fuqaha berselisih pendapat mengenai darah ini.

Mengikut mazhab Hanafi, Maliki dan Syafi’e darah tersebut bukan darah nifas, darah itu adalah
 darah fasad
 (penyakit).

Manakala, mazhab Hambali berpendapat darah itu ialah darah nifas.
3

Darah Yang Keluar Bersama Anak Yang Dilahirkan

Para fuqaha juga berselisih pendapat dalam masalah ini.

Mengikut mazhab Maliki dan Hambali, darah tersebut ialah darah nifas.

Manakala mazhab Hanafi dan Syafie berpendapat darah itu bukan darah nifas. Mereka menganggap darah itu darah fasad (penyakit).
4

Tempoh Darah Nifas

Tempoh Minimum Nifas

Menurut mazhab Syafi’e, tempoh nifas sekurang-kurangnya adalah sekelip mata (satu
lahzah
) atau
darah yang keluar sekali gus dengan bayi.

Ini juga merupakan pandangan majoriti ulama fiqh mazhab.

Majoriti ulama fiqh berpendapat bahawa tidak ada had bagi sekurang-kurang nifas
— kitab al-Mausu’ah al-Fiqhiyyah al-Kuwaitiyah, juz 6, halaman 41

Oleh itu, seorang wanita yang melahirkan anak dan keluar darah sekali gus bersama anaknya kemudian tiada lagi darah yang keluar selepas itu, maka wanita tersebut tidak dianggap bernifas lagi dan dia hendaklah
mandi wajib
 (mandi wiladah), menunaikan ibadah sebagaimana orang yang suci.

Dalam sejarah ada disebutkan bahawa Sayyidatina Fatimah binti Rasulullah SAW digelar
al-Zahra’
 kerana beliau pernah melahirkan anak waktu tenggelam mega merah
(
Ghurub al-Syafaq
), selepas itu beliau bersih daripada nifas, lalu beliau mandi nifas dan menunaikan solat isyak dalam waktu itu juga.

Tempoh Maksimum Nifas

Menurut mazhab Syafi’e, sebanyak-banyak tempoh haid (tempoh maksimum) ialah 60 hari 60 malam.

Perkara ini sebagaimana dijelaskan oleh Imam al-Nawawi:

Sekurang-kurang (tempoh) nifas adalah sekejap. Sebanyak-banyak (tempoh) nifas ialah 60 hari. Kebiasaannya, nifas adalah 40 hari
— kitab Minhaj al-Tholibin halaman 20

Bahkan pandangan ini juga merupakan pandangan yang masyhur dalam mazhab Maliki, bukan sahaja mazhab Syafi’e.

Mazhab Hanafi dan Hambali pula berpendapat,
tempoh maksimum nifas ialah selama 40 hari.

Bagi mereka, 40 hari adalah tempoh kebiasaan nifas.
5

Mereka berpendapat tempoh maksimum nifas 40 hari berhujah dengan hadis riwayat Ummi Salamah:

Wanita-wanita nifas pada zaman Rasulullah SAW duduk (tidak menunaikan ibadah) selepas nifasnya 40 hari
— Riwayat at-Tirmizi, Sunan at-Tirmizi. Jil 1 hlm 91

Hadis riwayat Anas r.a:

Sesungguhnya Rasulullah SAW memberi tempoh kepada wanita nifas selama 40 hari kecuali beliau dapati bersih (daripada darah) sebelum demikian
— Riwayat Ibn Majah no. 649

Bagi mereka yang berpendapat tempoh maksimum nifas 60 hari pula beranggapan bahawa 40 hari itu adalah tempoh kebiasaan wanita nifas.
6

Hukum Darah Yang Keluar Melebihi Tempoh Maksimum Nifas

Darah yang keluar melebihi tempoh maksimum nifas 40 hari bagi mazhab Hanafi dan Hambali, manakala melebihi 60 hari bagi mazhab Syafi’e dan Maliki adalah dianggap
darah fasad (istihadah).

Selain itu, fuqaha mazhab Hambali mensyaratkan supaya darah yang melebihi tempoh maksimum nifas yang kebetulan atau bertepatan dengan masa kebiasaan haid, maka darah itu dikira sebagai darah haid.

Sebagai contoh, kebiasaan haid bagi Amani ialah 15 hari bulan pada tiap-tiap bulan.

Amani melahirkan anak pada 1 Jun. Ini bererti tempoh maksimum nifasnya ialah pada 10 Julai.

Sekiranya darah keluar berterusan sehingga 20 Julai, maka tempoh 15 Julai hingga 20 Julai (6 hari) adalah dikira haid bagi mazhab Hambali kerana tempoh yang melebihi maksimum nifasnya telah menepati tarikh kebiasaan haidnya (15 hari bulan).

Namun, sekiranya darah yang melebihi tempoh maksimum nifasnya terhenti pada 13 Julai, maka darah itu tidak dikira sebagai haid bahkan nifas kerana tidak menepati tarikh kebiasaan haidnya.

Terhenti Darah Nifas Dalam Tempoh Masa Nifas

Gambaran masalah ini adalah seperti berikut:

Wanita yang bernifas mendapati
darah keluar selepas melahirkan anak beberapa hari,
kemudian darah terputus beberapa hari, selepas itu darah keluar kembali.

Apakah hukum hari-hari yang bersih daripada darah itu? Adakah hari-hari itu dikira tempoh nifas atau tidak?

Para fuqaha telah berselisih pendapat mengenai masalah di atas.

Pendapat mereka adalah seperti berikut:

Mazhab Hambali
 berpendapat, tempoh terhenti darah dalam masa nifas dikira bersih daripada nifas. Wanita itu wajib melakukan perkara-perkara yang diwajibkan ke atas wanita yang suci.
Mazhab Hanafi

berpendapat, tempoh terhenti darah dalam masa nifas dikira sebagai tempoh nifas. Sekalipun masa terhenti darah itu sehingga 15 hari lebih.
Mazhab Syafi’e
 berpendapat, tempoh darah terhenti dalam masa nifas selama 15 hari atau lebih dikira bersih. Sekiranya darah terhenti kurang daripada 15 hari, tempoh itu dikira nifas. Jika terhenti 15 hari, kemudian darah keluar pula maka darah yang keluar selepas 15 hari itu dikira sebagai darah haid.
Mazhab Maliki
 berpendapat, tempoh darah terhenti dalam masa nifas sehingga setengah bulan dikira bersih. Darah yang keluar selepas itu dikira haid. Sekiranya darah terhenti kurang daripada setengah bulan, maka tempoh terhenti itu dikira nifas.

Sekiranya darah keluar satu hari kemudian, bersih satu hari dan keadaan itu berterusan hingga ke tempoh maksimum nifas iaitu 60 hari, hendaklah dihimpunkan hari-hari yang keluar darah sehingga cukup 60 hari (maksimum nifas).

Manakala hari-hari yang suci diantara sela (celah-celah) masa hari-hari keluar darah itu dikira sebagai tempoh suci.

Oleh itu, wanita tersebut wajib menunaikan semua ibadah yang dilakukan oleh wanita yang suci kecuali persetubuhan.
7

Status Darah Nifas Bagi Wanita Yang Melahirkan Anak Secara Pembedahan

Para fuqaha juga tidak ketinggalan membincangkan hukum mengenai wanita yang melahirkan anak secara luar biasa atau bukan tabii, melalui pembedahan seumpamanya.

Mereka berpendapat hukumnya sama dengan wanita yang melahirkan anak secara normal, iaitu apabila seseorang wanita yang melahirkan anak melalui pembedahan pada perutnya, maka tidak mendapati darah pada tempat kebiasaan melahirkan anak secara normal (kemaluan) maka wanita itu dikira bersih, iaitu (tiada nifas).

Namun sekiranya dia mendapati darah pada kemaluannya, maka dia dianggap bernifas.

Menurut penjelasan pakar perubatan dan wanita yang pernah melahirkan anak secara pembedahan; kebiasaannya wanita yang bersalin melalui kaedah ini juga mengalami pendarahan nifas.

Bilakah Nifas Bermula Bagi Wanita Yang Melahirkan Anak Kembar?

Majoriti fuqaha mentakrifkan kembar ialah dua orang anak atau lebih dalam satu kandungan, dengan syarat tempoh kelahiran diantara satu kembar dengan kembar yang lain tidak melebihi enam bulan.

Sekiranya melebihi jarak enam bulan kelahiran anak-anak itu, dikira dua kandungan dan dua nifas.

Tetapi para fuqaha berselisih pendapat mengenai kembar yang dilahirkan sekali gus atau kurang daripada enam bulan.

Apakah nifas bermula dari kelahiran kembar pertama atau kedua?

Antara pandangan daripada empat mazhab utama adalah:

Mazhab Hambali
 berpendapat, nifas bermula setelah lahir kembar pertama.
Sama ada kembar kedua dilahirkan setelah kembar pertama berumur 40 hari atau kurang daripada itu.
Contohnya, jika kembar kedua dilahirkan apabila kembar pertama sudah berumur 40 hari, maka darah yang keluar selepas melahirkan kembar kedua itu dianggap darah fasad (istihadah) kerana nifas bermula setelah melahirkan kembar pertama dan tamat tempohnya setelah genap 40 hari.
Mazhab Hanafi juga berpendapat nifas bermula setelah lahir kembar pertama.
Mazhab Syafi’e
 berpendapat apabila seorang wanita melahirkan anak kembar, maka
nifasnya bemula selepas melahirkan kembar kedua.
Darah yang keluar selepas melahirkan anak yang pertama tidak dikira darah nifas, malah dianggap sebagai darah haid, sekiranya ia bertepatan dengan kebiasaan haid, ia dianggap sebagai darah fasad (penyakit).
Mazhab Maliki
pula berpendapat, apabila jarak diantara kembar pertama dan kedua dilahirkan selama 60 hari, maka kedua-dua kelahiran itu dikira berasingan iaitu setiap kembar dikira satu nifas.
Sekiranya jarak diantara kembar pertama dan kedua kurang daripada 60 hari, maka nifasnya bermula daripada kelahiran kembar pertama.

Dalam meneliti persoalan ini dan pendapat yang dikemukakan oleh para fuqaha, ada dua perkara yang perlu diambil perhatian:

 Pertama,
 ternyata bahawa persoalan ini dibincangkan atas andaian sekiranya kes kembar sebegini berlaku.

Kes ini disebut sebagai
fiqh al-Iftiradh
(فِقْهُ الْإِفْتِرَاضِ)

Amat sukar untuk kita menggambarkan anak kembar dilahirkan dalam jarak yang melebihi tempoh maksimum nifas (60 hari), apatah lagi terpisah dengan jarak masa enam bulan.

Walau bagaimanapun, ahli feqah telah membuat andaian dan telah menentukan hukumnya.

Kedua,
 pendapat yang dikemukan oleh mazhab Maliki paling munasabah untuk diterima dan paling praktikal untuk diamalkan kerana pendapat ini lebih rasional dan sesuai dengan perbincangan yang lalu mengenai tempoh maksimum nifas bagi satu kelahiran.

Pendapat ini juga secocok dengan pendapat yang dikemukakan mengenai permulaan nifas bagi perempuan yang melahirkan anak kembar.

Mazhab Hambali, Hanafi dan Maliki bersependapat nifas bermula dari lahirnya kembar pertama. Cuma mazhab Syafi’e yang berpendapat nifas bermula dari kelahiran kembar kedua.

Darah Nifas Bagi Wanita Keguguran

Keguguran mengikut istilah Bahasa Arab ialah anak yang lahir daripada kandungan ibunya dalam keadaan tidak sempurna.

Mengikut istilah syarak pula, keguguran ialah anak yang lahir daripada kandungan ibunya dalam keadaan mati atau tidak sempurna kejadiannya.

Keguguran mengikut pendapat fuqaha ada dua keadaan:

Keguguran yang nyata dan jelas, iaitu
janin yang gugur itu jelas sifat kejadiannya
sebagai anak yang sempurna dan diketahui jantinanya.
Keguguran yang tidak nyata dan tidak jelas, iaitu
janin yang gugur itu tidak sempurna sifat kejadiannya
seperti ketulan darah (‘alaqah) atau daging (mudghah) sahaja.

Fuqaha sependapat mengatakan bahawa keguguran dalam bentuk yang pertama iaitu keguguran dalam bentuk yang jelas kejadian janin, dikira sebagai nifas dan mesti
mengikut hukum-hukum yang berkaitan dengan wanita nifas.

Manakala keadaan keguguran dalam bentuk yang kedua, iaitu keguguran dalam bentuk yang tidak jelas sifat kejadian janin seperti keluar ketulan darah (
‘alaqah
) atau daging (
mudghah
) maka fuqaha berselisih pendapat mengenainya.

Pendapat mereka adalah seperti berikut:

Mazhab Hanafi
 berpendapat bahawa wanita yang keguguran sama ada kejadian janin itu sempurna atau tidak dikira nifas.
Sekiranya dia bercerai semasa mengandung, maka iddahnya dikira tamat setelah berlaku keguguran.
Mazhab Syafi’e
 berpendapat bahawa
thabit hukum nifas tidak disyaratkan anak yang dilahirkan itu sempurna kejadian dan hidup.
Malah, kalau dilahirkan dalam keadaan mati atau hanya berbentuk ketulan daging sama ada menyerupai manusia atau tidak akan diperakui bahawa daging manusia, maka wanita tersebut dikira bernifas.
Pendapat ini sama dengan pendapat mazhab Hanafi.
Dalam kitab Bughyah al-Tullab disebutkan darah yang keluar selepas keguguran diperingkat ‘alaqah dan mudghah dikira sebagai darah nifas. Sebaliknya keguguran dalam peringkat sebelum 40 hari (sebelum ‘alaqah) tidak dikira nifas.
8
Mazhab Maliki
 berpendapat sekiranya
gugur ketulan darah atau daging maka tidak dikira nifas.
Sebaliknya jika gugur selepas empat bulan kandungan walaupun tidak jelas tanda-tanda hidup selepas dilahirkan maka wanita itu dikira bernifas.
Mazhab Hambali
 pula memberikan dua pendapat.
Satu pendapat mengganggap wanita yang keguguran dalam apa jua bentuknya dikira bernifas.
Satu pendapat yang lain tidak menganggapnya bernifas

Kesimpulan

Semoga panduan ini memberi manfaat kepada anda.

InsyaaAllah panduan ini akan disemak dan ditambahbaik dari masa ke semasa.

Jika anda mempunyai sebarang pertanyaan, bolehlah dinyatakan pada ruangan komen di bawah. InsyaaAllah saya akan memberi respons kepada setiap komen yang ditinggalkan.

Terima kasih.

Nota Kaki

1
Ibn Manzhur, op.cit
2

Al-Bahuti, op. cit, jil 1 halaman 219, Ibn al-Humam, op. cit, hlm 129
3

Al-Zuhayli op. cit jil 1, hlm 465-467
4

Abd Rahman al-Jaziyri, al-Fiqh ‘ala al-Mazahib al-Arba’ah. Jil. 1 hlm 131, Al-Zuhayli, op. cit, jil 1, hlm 466-467
5

Al-Sarakhsi, al-Mabsut. Jil 2, hlm 19, al-Bahuti. Jil 1, hlm 218. al-Bujairimi, op. cit., jil 1, hlm 308
6

Al-Ramli, Nihayah al-Muhtaj. Jil 1, hlm 357
7

‘Abd Rahman al-Jaziyri al-Fiqh ‘ala al-Mazahib al-Arba’ah. Jil. 1 hlm 1
8

Syeikh Nuruddin ar-Raniri, Bughyah al-Tullab. Jil 1 hlm 92

Nota Rujukan

Darah Wanita, Pandangan Ulama dan Pakar Perubatan — Prof. Madya Dr. Anisah Ab. Ghani
Soal Jawab Fiqh Ibadah, Jilid 1, Bab Taharah, Darah Wanita & Solat — Ustaz Abu Usamah @ Mohd Hanapiah Haji Hussin.

Kongsikan artikel ini:
Click to share on Facebook (Opens in new window)
Click to share on Twitter (Opens in new window)
Click to share on Telegram (Opens in new window)
Click to share on WhatsApp (Opens in new window)
Click to share on Pinterest (Opens in new window)

Artikel Berkaitan:


Hukum Viralkan Orang Yang Tidak Bayar Hutang

Apakah hukum viralkan orang yang tidak bayar hutang?

Adakah kita berdosa kerana memalukannya?

Dalam artikel ini, saya melampirkan jawapan yang pernah dijawab oleh
Ustaz Azhar Idrus
 di halaman facebook beliau.

Semoga bermanfaat.

SOALAN

Seorang telah berhutang dengan saya sebanyak RM4000 dua tahun lepas tetapi tidak mahu membayarnya dan dia memberikan bermacam-macam alasan yang tidak munasabah.
Saya dapat tahu dia memang suka berhutang dengan orang dan tidak membayarnya sedangkan hidupnya agak mewah dari orang lain.
Sudah macam-macam cara saya buat supaya dia bayar tapi tak bayar juga.
Bolehkah saya viralkan dalam media sosial tentang perangainya itu supaya orang lain berhati-hati dengan dia dan tidak menjadi mangsa seperti saya?

JAWAPAN

Orang yang berhutang wajib menjelaskan hutangnya apabila tiba masa membayar hutang dan jika dia sengaja tidak mahu membayar hutang maka dia telah melakukan satu jenayah dan maksiat dan dikira makan harta orang secara haram yang tidak diterima amalnya.

Orang yang mampu membayar hutang tetapi tidak juga membayarnya adalah orang yang
zalim.

Rasululllah saw bersabda:

Menunda hutang bagi orang yang mampu adalah zalim.”
(Hadith Bukhari)

Dan orang yang sengaja tidak mahu membayar hutang ini boleh dikenakan hukuman dan tidak ada kehormatan dirinya lagi.

Orang yang menunda-nunda bayar hutang itu hilang kehurmatan diri dan boleh dikenakan hukuman.”
(Hadith Bukhari)

Oleh kerana itu
harus menceritakan perbuatan
 tidak mahu bayar hutang seseorang itu kepada orang lain supaya orang lain tidak terpedaya dan tidak dizaliminya tetapi tidak lebih dari perbuatan enggan membayar hutang itu sahaja yang yang harus diceritakan kepada orang ada pun perkara yang lain tidak dibolehkan.

Berkata Syeikh Ibnu Hajar:

Diharuskan menyebut antara manusia akan seorang yang tidak mahu bayar hutang dan buruknya muamalat denganya tetapi tidak harus menceritakan perkara yang lain dari keduanya.”
(Kitab Az-Zawajir)

Kesimpulan

Harus memberitahu orang lain tentang seorang yang berperangai tidak mahu membayar hutang atau seorang yang buruk laku ketika bermuamalat dengannya dengan tujuan supaya orang lain berhati-hati apabila berurusan dengannya.

Wallahua’lam

Ustaz Azhar Idrus

Sumber asal kepada jawapan ini boleh dilihat pada Facebook Ustaz Azhar Idrus pada
pautan ini

Kongsikan artikel ini:
Click to share on Facebook (Opens in new window)
Click to share on Twitter (Opens in new window)
Click to share on Telegram (Opens in new window)
Click to share on WhatsApp (Opens in new window)
Click to share on Pinterest (Opens in new window)

Artikel Berkaitan:


ISTIHADAH: Hukum & Penjelasan Lengkap (Berserta Contoh)

Apakah maksud darah istihadah?

Ini adalah panduan lengkap tentang istihadah

Segala perkara berkaitan istihadah seperti cara mengenalpasti sifat darah, kaedah pengiraan hari, dan sebagainya akan diterangkan secara lengkap dalam panduan ini.

Panduan ini sedaya upaya menggunakan bahasa yang mudah agar difahami oleh semua orang.

Semoga bermanfaat.

Isi Kandungan

Pengenalan
Takrif Maksud Istihadah
Dari Sudut Bahasa
Dari Sudut Syarak
Hukum Darah Istihadah
Persamaan Larangan Dengan Haid Dan Nifas
Dalil-Dalil Berkaitan Hukum Istihadah
Cara Mengenal Pasti Darah Istihadah
Perkara Yang Harus Dilakukan Oleh Perempuan Istihadah
Keadaan Darah Istihadah
Kadar Tempoh Dan Cara Mengenali
Perbezaan Darah Haid Dan Istihadah
Kaedah Pengiraan Darah Istihadah
Golongan Wanita Mustahadah
Hukum Taharah Untuk Wanita Istihadah
Niat Wuduk Perempuan Istihadah

Pengenalan

Para ilmuan Islam dan pakar perubatan mengesahkan ketiga-tiga darah haid, istihadah dan nifas mempunyai fungsi serta peranan besar kepada wanita.

Mereka berpendapat melalui pemerhatian dan kajian bahawa wanita yang teratur pusingan haidnya setiap bulan adalah wanita yang sihat dan subur.

Sedangkan wanita yang menghadapi masalah kitaran haid yang tidak menentu setiap bulan adalah petunjuk kepada masalah kesihatan yang dihadapinya.

Dengan itu secara tidak langsung, aliran darah haid sebenarnya menjadi ujian perubatan semulajadi untuk menentukan kesihatan wanita setiap bulan.

Sementara itu, wanita yang mengalami pendarahan diluar waktu haid juga menunjukkan masalah kesihatan. Darah ini dikenali sebagai
darah istihadah
 atau
darah penyakit.

Selain itu, Islam juga meletakkan hukum berbeza kepada wanita yang mengalami pendarahan ini berdasarkan kriteria-kriteria tertentu.

Takrif Maksud Istihadah

Dari Sudut Bahasa

I
stihadah
 berasal daripada perkataan haid (حيض)

Dari Sudut Syarak

Istihadah
 ialah darah yang mengalir daripada faraj wanita di luar waktu haid atau nifas.

Ia adalah darah penyakit atau darah kotor yang keluar daripada saluran darah di bahagian bawah rahim.

Hukum Darah Istihadah

Persamaan Larangan Dengan Haid Dan Nifas

Fuqaha keempat-empat mazhab sepakat menyatakan bahawa perempuan yang istihadah adalah hadas yang berterusan sama seperti orang tidak lawas kencing, air mazi, tahi, atau angin, dalam keadaan mereka yang menghadapi penyakit ini tidak dapat mengawalnya.

Sementara
Hanafiah
dan
Hanabilah
menyamakannya dengan orang yang berdarah hidung dan orang yang lukanya tidak berhenti keluar darah.

Oleh itu, sebagaimana hukumnya dalam masalah hadas yang berterusan seperti ini, perempuan yang didatangi darah istihadah
dikecualikan
melakukan perkara-perkara yang
diharamkan
ke atas
perempuan haid
 atau nifas.

Dalil-Dalil

Berkaitan Hukum Istihadah

1.
 Sayyidatina Aisyah r.ha. pernah meriwayatkan bahawa
Fatimah binti Hubaisy r.ha
. bertanya kepada Rasulullah SAW katanya:

“Saya ialah seorang wanita yang sering istihadah dan tidak pernah bersih. Adakah saya perlu meninggalkan solat?”

Baginda SAW bersabda: “
Jangan, kerana ia ialah darah yang keluar daripada saluran darah dan bukan haid. Jika kamu haid hendaklah kamu meninggalkan solat dan apabila telah selesai (kering haid) hendaklah kamu membasuh darah tersebut dan bersolat”
— Riwayat al-Nasa’i dalam Sunan al-Nasa’i, Haid dan Istihadah

2.
 Rasulullah SAW pernah memerintahkan
Hamnah binti Jahsy r.ha.
agar bersolat dan berpuasa ketika dia dalam keadaan istihadah (Riwayat al-Bukhari, al-Nasa’i dan Abu Daud)

3.
 Abu Daud meriwayatkan daripada
‘Ikrimah
, daripada
Hamnah bin Jahsy r.ha.
 bahawa dia berada dalam keadaan istihadah ketika bersetubuh denan suaminya.

Katanya,
Ummu Habibah
 juga dalam keadaan istihadah apabila suaminya menggaulinya.
Hamnah
 adalah isteri Talhah dan
Ummu Habibah
 adalah isteri
Abdul Rahman al-‘Auf
(Riwayat Abu Daud, Ahmad dan al-Tirmizi)

Cara Mengenal Pasti Darah Istihadah

Darah istihadah boleh dikenalpasti dari beberapa perkara berikut:

Darah yang keluar daripada wanita yang
belum baligh
Darah yang keluar daripada wanita
hamil
 mengikut mazhab Hanafi dan Hanbali.
Darah yang keluar dalam tempoh yang kurang daripada
tempoh paling singkat haid
seorang wanita sehari semalam (24 jam).
Darah yang keluar
melebihi
tempoh haid paling lama seorang wanita (15 hari).
Darah yang keluar
melebihi
tempoh paling lama darah nifas (60 hari).

Perkara Yang Harus Dilakukan Oleh Perempuan Istihadah

Hukum darah istihadah adalah tidak sama dengan hukum darah haid, oleh itu wanita yang mengalami istihadah perlu:

Bersolat, sama ada solat fardu atau sunat.
Berpuasa, sama ada yang wajib atau sunat.
Tawaf.
Membaca al-Quran.
Menyentuh mashaf
Masuk ke dalam masjid.
Beriktikaf di dalam masjid.

Keadaan Darah Istihadah

Kadar Tempoh Dan Cara Mengenali

Terdapat tiga kaedah untuk mengenal pasti darah istihadah dan membezakannya daripada haid atau nifas.

Kaedah 1:
 Meneliti Ciri-Ciri Darah (Tamyiz)

Sekiranya darah tersebut
kehitaman
, bererti ia adalah darah haid. Jika sebaliknya, ia adalah darah istihadah.

Sekiranya seorang perempuan dapat membezakan darah yang keluar sama ada darah haid atau istihadah melalui pemerhatian terhadap kebiasaannya, dia boleh menggunakan kaedah ini untuk menentukan hukum.

Ini berdasarkan apa yang berlaku ke atas Fatimah binti Hubaisy r.ha. ketika didatangi darah istihadah.

Rasululullah SAW memberikan panduan untuk mengklasifikasikan darah haid atau istihadah.

Jika darah haid, ia adalah berwarna hitam yang biasa dikenali. Jika darah haid itu keluar hendaklah kamu berhenti dan jangan kamu menunaikan solat. Jika ia (darah) yang lain (bukan darah haid), hendaklah kamu berwuduk dan bersolat, justeru ia adalah darah yang keluar daripada saluran darah (darah istihadah).
— Riwayat Abu Daud dalam Sunan Abi Daud, kitab Taharah: Bab sesiapa yang berkata apabila haid hendaklah meninggalkan solat.

Contoh Kes

Seorang wanita yang mengalami pendarahan secara berterusan, tetapi pada hari kesepuluh kelihatan perbezaan sifat darah:

WARNA

Sehingga hari kesepuluh, darah berwarna hitam (merah kehitaman) manakala selepas itu, ia berwarna merah. Maka darah yang berwarna hitam adalah haid, darah yang berwarna merah adalah
istihadah.

KEPEKATAN

Sehingga hari kesepuluh, darah bersifat pekat manakala selepas itu menjadi cair. Maka darah yang pekat adalah haid, darah yang cair adalah istihadah.

BAU

Sehingga hari kesepuluh, darah memiliki bau manakala selepas itu, tiada lagi bau. Maka darah yang berbau itu adalah haid, dan darah yang tidak berbau adalah istihadah.

Kaedah 2:
 Berdasarkan Kebiasaan Seorang Perempuan

Ini berdasarkan riwayat Aisyah r.ha. tentang Fatimah binti Hubaisy r.ha yang bertanya kepada Rasulullah berkaitan masalah istihadah, adalah dia perlu meninggalkan solat. Baginda menjawab:

Tidak, kerana ia adalah darah yang keluar daripada saluran darah (darah istihadah). Tinggalkanlah solat pada tempoh haid yang biasa bagi kamu, kemudian hendaklah kamu mandi dan mendirikan solat.
(Riwayat al-Bukhari dalam Sahih al-Bukhari, Kitab Haid)

Perkara yang sama berlaku kepada Ummu Habibah r.ha, isteri Abdul Rahman bin al-‘Auf, apabila dia mengadu kepada Rasulullah SAW tentang istihadah.

Rasulullah berkata kepadanya:

Duduklah (tanpa perlu bersolat) selama tempoh yang biasanya kamu haid. Selepas itu mandilah (mandi junub). (Berikutan itu) dia mandi setiap kali mahu bersolat
(Riwayat Muslim dalam Sahih Muslim, kitab Haid: Bab perempuan istihadah, mandinya dan solatnya)

Contoh Kes

Sekiranya kebiasaan tempoh haid seorang perempuan adalah lima hari setiap bulan, kemudian suci selama 14 hari dan kemudian keluar darah lebih daripada kedua-dua masa tersebut, maka darah tersebut adalah darah istihadah.

Kaedah 3:
 Berdasarkan Kebiasaan Wanita Lain

Wanita yang tidak memiliki masa (tempoh dan putaran) haid yang tetap dan tidak juga memiliki sifat-sifat darah yang dapat dibezakan antara haid dan istihadah, maka baginya masa haid diukur berdasarkan
kebiasaan kaum wanita terdekat
, waktu selebihnya dikira sebagai istihadah.

Misalnya wanita yang menghadapi kes seperti ini melihat darah keluar secara berterusan bermula pada hari Khamis yang pertama dalam bulan tersebut.

Maka dia hendaklah melihat kebiasaan para wanita yang lain yang dekat dengannya dan
menjadikan tempoh haid mereka sebagai ukuran ke atas dirinya.

Jika pada kebiasaannya mereka didatangi haid selama enam atau tujuh hari, maka demikianlah juga ukuran ke atas dirinya.

Oleh itu enam atau tujuh hari yang pertama pendarahan, bermula daripada hari Khamis, dianggap sebagai haid. Hari-hari seterusnya dianggap sebagai
istihadah.

Kaedah yang dicetuskan para fuqaha sejak berabad lamanya ini mempunyai landasan yang tepat berdasarkan kajian saintifik moden.

Berdasarkan pemerhatian, ritma putaran haid seorang wanita berubah berdasarkan pelbagai faktor seperti pemakanan, jenis pekerjaan dan bangsa.

Perbezaan Darah Haid Dan Istihadah

Perbezaan keadaan darah bagi menentukan darah haid atau istihadah adalah seperti berikut:

Darah Pekat (Kuat) Dianggap Sebagai Darah haid
Darah Cair (Lemah) Dianggap Sebagai Darah Istihadah
Merah Pekat (Kehitaman)
Merah
Merah Pekat
Merah Muda
Merah
Kuning
Merah Muda
Keruh

Perbezaan Sifat Antara Darah Kuat Dan Darah Lemah

Keadaan Darah Kuat
 Keadaan Darah Lemah
Darah kental atau likat
Darah cair
Darah berbau kuat
Darah kurang baunya

Kaedah Pengiraan Darah Istihadah

Bagaimanakah kaedah pengiraan untuk membezakan haid dan istihadah?

Adakah sekadar kurang 15 hari 15 malam dikira haid, dan jika lebih dikira sebagai istihadah?

Sebagaimana yang kita sedia maklum, sebanyak-banyak tempoh haid ialah 15 hari 15 malam menurut mazhab Syafi’e.

Hal ini sebagaimana yang dijelaskan dalam kitab
al-Muqaddimah al-Hadhramiyah
 halaman 51:

Sekurang-kurang (tempoh) haid sehari semalam. Sebanyak-banyak (tempoh) haid 15 hari 15 malam.

Justeru itu, maka difahami bahawa darah yang keluar dalam tempoh 15 hari 15 malam dan berhenti sebelum masuk hari ke-16 adalah darah haid, walaupun kiraannya menyalahi adat dan kebiasaan sebelum ini.

Dijelaskan dalam kitab
al-Najmu al-Wahhaj Fi Syarhi al-Minhaj
 juz 1 halaman 498:

Seorang wanita melihat (keluar darah) dalam tempoh umur haid (sembilan tahun dan ke atas) sekurang-kurangnya (sehari semalam) dan tidak melepasi sebanyak-banyaknya (15 hari 15 malam), maka kesemuanya adalah haid, sama ada bersamaan tempoh tersebut dengan adat sebelum ini atau sebaliknya, juga sama ada sama warnanya atau berbeza. Ini kerana syarat-syarat haid telah berkumpul padanya.

Ini bermakna, darah yang keluar semula pada hari yang ke-16 meskipun telah berhenti sekejap sebelumnya, ia dihukumkan sebagai darah istihadah.

Hal ini kerana ia keluar sebelum cukup sekurang-kurangnya tempoh suci, iaitu 15 hari 15 malam.

Contoh Situasi

Untuk memahami permasalahan ini dengan lebih jelas, sila teliti contoh-contoh berikut:

Pertama
Khadijah mendapati darahnya mula keluar pada jam 10.00 pagi 1 Muharam. Justeru, tempoh 15 hari 15 malam bagi beliau ialah pada jam 10.00 pagi 16 Muharam. Sekiranya darah Khadijah berhenti sebelum melepasi jam 10.00 pagi 16 Muharam, maka kesemua darah tersebut dikira sebagai darah haid.
Katakanlah darah Khadijah berhenti tepat pada jam 10.00 pagi 16 Muharam, maka darah yang keluar sejak jam 10.00 pagi 1 Muharam sehingga 10.00 pagi 16 Muharam masih dikira sebagai haid. Kadarnya ialah 15 hari 15 malam, iaitu kadar maksimum tempoh haid.
Namun jika darahnya keluar semula
sebelum cukup tempoh suci
 15 hari 15 malam, maka darah tersebut dihukumkan sebagai darah istihadah.
Kedua
Asma’ mula keluar darah pada jam 10.00 pagi 1 Muharam. Justeru, tempoh 15 hari 15 malam bagi beliau ialah pada jam 10.00 pagi 16 Muharam.
Jika darahnya keluar berterusan tanpa henti sehingga melepasi jam 10.00 pagi 16 Muharam, maka perlu dilihat dan dikenalpasti semula dimanakah status dan posisi dirinya antara tujuh kategori wanita
mustahadah
 (sila rujuk bahagian seterusnya di bawah).
Setelah mengetahui perkara tersebut dengan jelas, maka ketika ini boleh ditentukan tempoh haid yang sebenar, dan begitu juga tempoh istihadah.

Golongan Wanita Mustahadah

Mustahadah
 (مستحاضة) bermaksud wanita yang mengalami istihadah.

Memahami anda berada pada golongan yang mana adalah penting bagi menentukan hukum yang akan terpakai terhadap diri anda.

Berikut adalah penjelasan berserta contoh bagi setiap golongan wanita mustahadah.

1.

Mubtadaah Mumayyizah

Iaitu wanita yang
kali pertama keluar darah haid
 dan dia
mampu membezakan sifat-sifat darah
 yang tiga;

Warna darah (hitam, merah, perang, kuning, keruh)
Bau darah (hanyir kuat, hanyir tidak kuat)
Kepekatan darah

Darah yang bersifat kuat dihukumkan sebagai darah haid, manakala darah yang bersifat lemah dikira istihadah dengan dua syarat, iaitu:

Darah yang bersifat kuat itu keluar tidak kurang sehari semalam.
Darah yang bersifat kuat itu keluar tidak lebih 15 hari 15 malam.

Imam al-Nawawi menjelaskan dalam kitab
Minhaj al-Tholibin Wa ‘Umdatu al-Muftiin
 halaman 19, terjemahannya:

Jika darah tersebut melepasi sebanyak-banyak tempoh haid (15 hari 15 malam), maka perlu dilihat sama ada wanita tersebut kali pertama datang haid dan dia mampu membezakan sifat darah; yang kuat dan yang lemah. Darah yang lemah itu merupakan darah istihadah, manakala darah yang kuat itu ialah haid dengan syarat (tempoh keluarnya) tidak kurang sehari semalam dan tidak lebih 15 hari 15 malam.

Contoh Situasi

Ain baru sahaja datang haid buat pertama kalinya pada bulan Ramadan.

Pada jam 7.00 pagi 1 Ramadan, darahnya mula keluar. Sifat darah yang keluar adalah pekat berwarna hitam serta kuat baunya dan berterusan sehingga jam 9.00 pagi 8 Ramadan.

Selepas itu, warna darah kian bertukar kemerahan sehinggalah jam 7.00 pagi 19 Ramadan.

Justeru itu, tempoh haid Ain ialah selama tujuh hari dua jam, iaitu tempoh darah hitam bermula dari 7.00 pagi 1 Ramadan sehingga 9.00 pagi 8 Ramadan.

Manakala darah merah yang keluar selepas jam 9.00 pagi 8 Ramadan sehingga 7.00 pagi 19 Ramadan adalah darah istihadah.

Ini kerana darah hitam itu adalah darah yang bersifat kuat, manakala darah merah adalah darah yang lemah sifatnya.

2.

Mubtadaah Ghair Mumayyizah

Iaitu wanita yang
kali pertama keluar darah haid
namun dia
tidak mampu membezakan sifat-sifat darah
yang tiga itu.

Justeru itu, hukum yang terpakai padanya ialah tempoh haidnya sehari semalam sahaja dan tempoh sucinya selama 29 hari.

Maka, darah yang keluar dalam tempoh suci itu dihukumkan sebagai darah istihadah.

Daur
(kitaran haid dan sucinya) adalah sebanyak 30 hari sekiranya darah masih keluar tanpa henti melebihi 30 hari.

Imam al-Nawawi menjelaskan hal ini dalam kitab
Minhaj al-Tolibin Wa ‘Umdatu al-Muftiin
halaman 19-20, terjemahannya:

Atau wanita yang pertama kali datang haid namun dia tidak mampu membezakan sifat darah seperti dia melihat darah hanya satu sifat sahaja, atau tidak ada satu pun syarat
tamyiz
, maka menurut pandangan yang lebih zahir ialah haidnya sehari semalam dan tempoh sucinya sebanyak 29 hari.

Contoh Situasi

Habsah datang haid buat pertama kalinya.

Darahnya bewarna hitam pekat serta berbau kuat bermula jam 7.00 pagi 1 Ramadan sehinggalah 15 Syawal.

Meskipun panjang tempohnya, namun warna darah, bau dan pekatnya sama sahaja.

Dalam keadaan ini, tempoh haid Habsah hanyalah sehari semalam sahaja, iaitu bermula jam 7.00 pagi 1 Ramadan sehingga 7.00 pagi 2 Ramadan.

Selepas tempoh tersebut (jam 7.00 pagi 2 Ramadan sehingga jam 7.00 pagi 1 Syawal), darah yang keluar dihukumkan sebagai darah istihadah.

Kemudian, bermula dari jam 7.00 pagi 1 Syawal sehingga 7.00 pagi 2 Syawal, darah tersebut dikira kitaran haid yang baharu baginya.

Selepas jam 7.00 pagi 2 Syawal sehinggalah 15 Syawal, darah yang masih keluar dianggap darah istihadah.

3.

Mu’tadah Mumayyizah

Iaitu wanita yang
pernah keluar darah haid
 sebelum ini dan dia
mampu membezakan sifat-sifat darah
yang tiga, iaitu:

Warna darah (hitam, merah, perang, kuning, keruh)
Bau darah (hanyir kuat, hanyir tidak kuat)
Kepekatan darah

Hukumnya sama seperti hukum mustahadah bagi kategori wanita pertama;
mubtadaah mumayyizah

Justeru itu, haidnya ialah darah yang sifatnya kuat dan istihadahnya ialah darah yang sifatnya lemah berasaskan dua syarat yang telah dinyatakan sebelum ini (tempohnya tidak kurang sehari semalam dan tidak lebih 15 hari 15 malam).

 Imam al-Nawawi menjelaskan hal ini dalam kitab
Minhaj al-Tolibin Wa ‘Umdatu al-Muftiin
halaman 20, terjemahannya:

Dihukumkan bagi mu’tadah mumayyizah dengan
tamyiz
nya (sifat darah; kuat ialah haid, lemah ialah istihadah), bukannya dengan adat sebelumnya. Ini menurut padangan yang lebih sahih.

4.

Mu’tadah Ghair Mumayyizah

Iaitu wanita yang
pernah datang haid
sebelum ini namun
tidak mampu membezakan sifat-sifat darah
yang tiga.

Justeru itu, hukum haidnya adalah sama tempoh dan kadarnya sebagaimana bulan sebelumnya.

Dalam erti kata lain, kaedah menghukumkannya adalah berpandukan tempoh kebiasaan haidnya pada bulan-bulan sebelum dari sudut nisbah kadar dan waktunya.

Contoh Situasi

Pada bulan lepas, Dayah datang haid pada jam 10.00 pagi 3 Syaaban sehinggalah 1.00 petang 10 Syaaban.

Ini bermakna, kadar haidnya ialah tujuh hari tiga jam. Waktunya adalah pada awal bulan.

Menjelang 1 Ramadan pada jam 8.00 pagi, dia mendapati ada darah berwarna merah cair dan berbau keluar sehingga jam 8.00 pagi 20 Ramadan.

Sepanjang tempoh tersebut, sifat-sifat darah sama sahaja, tidak ada perbezaan walaupun sedikit.

Justeru itu, haidnya dikira bermula jam 10.00 pagi 3 Ramadan sehingga 1.00 petang 10 Ramadan sebagaimana adat dan kebiasaannya pada bulan lepas (Syaaban).

Darah yang keluar bermula jam 8.00 pagi 1 Ramadan sehingga jam 10.00 pagi 3 Ramadan dihukumkan sebagai darah istihadah.

Begitu juga darah yang masih keluar selepas jam 1.00 petang 10 Ramadan sehingga jam 8.00 pagi 20 Ramadan, ia juga dikira darah istihadah.

5.

Mutahiyyarah Zakirah Lil Wakti Dun al-Kadr

Iaitu wanita yang
pernah keluar darah haid
 sebelum ini.

Namun pada bulan ini, darah keluar melebihi 15 hari 15 malam dan dia
tidak mampu membezakan sifat-sifat darah
 tersebut.

Adapun tempoh haidnya pada bulan lepas, dia
hanya ingat waktunya sahaja dan lupa kadarnya.

6.

Mutahiyyarah Zakirah Lil Kadr Dun al-Wakt

Iaitu wanita yang
pernah keluar darah haid
sebelum ini.

Namun pada bulan ini, darah keluar melebihi 15 hari 15 malam dan dia
tidak mampu membezakan sifat-sifat darah
tersebut.

Adapun tempoh haidnya pada bulan lepas, dia
hanya ingat kadarnya sahaja dan lupa waktunya.

7.

Mutahiyyarah Muthlaqah

Iaitu wanita yang
pernah keluar darah haid
sebelum ini.

Namun pada bulan ini, darah keluar melebihi 15 hari 15 malam dan dia
tidak mampu membezakan sifat-sifat darah
tersebut.

Adapun tempoh haidnya pada bulan lepas, dia
terlupa kadar dan waktunya.

Sejujurnya, tiga kategori terakhir ini (golongan 5, 6 & 7) melibatkan perbahasan yang panjang oleh para ulama.

Justeru itu, untuk memahami perbahasannya dengan jelas, maka perlu bertalaqqi dengan guru yang alim dan mahir dalam bab haid dan istihadah.

Hukum Taharah Untuk Wanita Istihadah

Jumhur fuqaha sepakat menyatakan bahawa wanita istihadah WAJIB berwuduk setiap kali solat.

Tetapi sebelum itu, perempuan tersebut hendaklah membersihkan farajnya daripada darah dan menutup farajnya dengan kain, kapas atau lebih baik dengan tuala wanita untuk menghalang darah mengalir keluar.

Ini berdasarkan sabda Rasulullah SAW kepada Hamnah ketika dia mengadu tentang darah
istihadah
 yang terlalu banyak.

Baginda SAW bersabda, maksudnya:

Elok untuk kamu gunakan kapas, kerana ia menghilangkan (menyerap) darah
(Riwayat Abu Daud dan Ahmad)

Dalil yang menyatakan perempuan istihadah wajib berwuduk untuk setiap solat fardu adalah berdasarkan ulasan Rasulullah SAW tentang wanita istihadah.

Baginda SAW bersabda, maksudnya:

(Perempuan tersebut) hendaklah meninggalkan solat pada (kebiasaan) waktu haidnya. Kemudian mandi dan berwuduk pada setiap solat, dan berpuasa dan bersolat (seperti biasa).
(Riwayat al-Tirmizi dalam Sunan al-Tirmizi, kitab Taharah Rasulullah SAW: Bab tentang perempuan istihadah berwuduk pada setiap solat)

Ini kerana wuduk perempuan haid hanya taharah darurat, dan ia bergantung dengan waktu, seperti tayamum.

Niat Wuduk Perempuan Istihadah

Wuduk yang diambil oleh perempuan istihadah hanya untuk membolehkannya menunaikan solat kerana darurat, sedangkan ia tidak mengangkat hadas besar.

Oleh itu, dia hendaklah berniat wuduk atau niat mengharuskan solat dan sebagainya:

Maksudnya:
“Aku berwuduk”

Maksudnya:
“Aku berniat untuk mengharuskan apa yang memerlukan kepada wuduk”

Maksudnya:
“Aku berniat untuk mengharuskan solat”

Keempat-empat mazhab juga sepakat menyatakan bahawa perempuan istihadah hanya wajib mandi sekali sahaja.

Penutup

Semoga panduan ini memberi manfaat kepada para pembaca.

InsyaAllah, tulisan ini saya akan kemaskini dari masa ke semasa agar ia menjadi semakin lengkap, dan memudahkan anda mencari maklumat yang diperlukan mengenai istihadah.

Jika anda mempunyai sebarang persoalan berkaitan topik, anda boleh tinggalkan komen pada ruangan di bawah.

(Jangan lupa untuk sahkan persetujuan menerima notifikasi dalam emel anda)

InsyaaAllah saya akan menjawab setiap soalan yang ditinggalkan.

Nota Rujukan:

Indahnya hidup bersyariat — Dato’ Ismail Kamus & Mohd Azrul Azlen Ab. Hamid
Soal Jawab Fiqh Ibadah Jilid 1, Bab Taharah, Darah Wanita & Solat — Ustaz Abu Usamah @ Mohd Hanafiah Haji Hussin
Ensiklopedia Solat — Rohizir Rais, Fuad Ismail & Mohd Wahid Abd Hanif

Kongsikan artikel ini:
Click to share on Facebook (Opens in new window)
Click to share on Twitter (Opens in new window)
Click to share on Telegram (Opens in new window)
Click to share on WhatsApp (Opens in new window)
Click to share on Pinterest (Opens in new window)

Artikel Berkaitan:


Kaedah Kiraan Tempoh Haid Dalam Islam

Bagaimanakah kaedah kiraan tempoh haid dalam Islam?

Dalam artikel ini, saya akan menjelaskan secara terperinci berkaitan kaedah kiraan tempoh haid yang tepat menurut Islam.

Apa yang menarik:

Contoh dan situasi turut disertakan untuk memudahkan kefahaman para pembaca.

Mari kita mulakan..

Isi Kandungan

Tempoh Haid Paling Sedikit (Minimum)
PERTAMA: Jika Darah Keluar Secara Berterusan Tanpa Henti
KEDUA: Jika Darah Keluar Secara Putus-Putus
Tempoh Haid Normal
Tempoh Haid Paling Lama (Maksimum)
Kesimpulan

? Artikel Ini adalah perbahasan lanjut dari panduan utama mengenai
darah haid

Tempoh Haid Paling Sedikit (Minimum)

Tempoh minimum haid ialah sehari semalam.

Tetapi bagaimana yang dikatakan darah keluar sehari semalam itu?

Adakah darah perlu keluar secara berterusan dalam tempoh tersebut sehingga mencukupi syarat untuk dikatakan sebagai darah haid?

Atau kiraannya adalah lain?

Baiklah, disini akan diterangkan berkaitan kaedah kiraan tempoh haid:

Seperti yang dijelaskan sebelum ini, pandangan muktamad dalam Mazhab Syafi’e berkenaan tempoh minimum haid ialah keluar darah yang kadarnya sebanyak sehari semalam (24 jam).

Hal ini dinyatakan dalam beberapa kitab seperti berikut:

1.
 Kitab Mughni al-Muhtaj juz. 2 halaman 28:

Sekurang-kurang tempoh haid ialah sehari semalam, yakni dengan kadar sehari semalam

2.
 Kitab Hashiyah al-Bujairami ‘Ala al-Khatib juz 3 halaman 220:

Iaitu 24 jam pengiraan falak

PERTAMA:

Jika Darah Keluar Secara Berterusan Tanpa Henti

Jika darah tersebut keluar secara berterusan tanpa henti, maka kaedah pengiraan sehari semalamnya bermula sejak darah keluar sehingga cukup 24 jam.

Contoh

Aina mendapati darah haidnya mula keluar pada hari Ahad jam 8.00 pagi. Maka pada jam 8.00 pagi hari Isnin, cukuplah tempoh sehari semalam darahnya keluar.

Sekiranya dalam tempoh tersebut darahnya keluar berterusan tanpa henti, maka darah tersebut dihukumkan sebagai darah haid kerana ia telah mencapai tempoh minimum haid iaitu 24 jam.

Namun jika darah Aina berhenti pada jam 7.00 pagi pada hari Isnin, maka darah tersebut bukanlah darah haid kerana belum mencapai tempoh minimum iaitu 24 jam.

Dari sudut hukum, darah yang keluar selama 23 jam itu dikira darah fasad atau dipanggil juga darah istihadah.

Maka Aina wajib mengerjakan solat ketika itu
tanpa perlu
mandi hadas
 disamping wajib qada semula solat yang ditinggalkan dalam tempoh 23 jam itu.

KEDUA:
Jika Darah Keluar Secara Putus-Putus

Jika darah tersebut keluar secara putus-putus dan tidak berterusan, maka kaedah pengiraannya ialah dengan mengumpulkan keseluruhan tempoh darah keluar sepanjang 15 hari.

Seandainya tempoh keseluruhannya cukup sehari semalam, maka darah tersebut dihukumkan sebagai darah haid.

Akan tetapi, jika tidak mencapai tempoh minimum tersebut, maka darah tersebut tidak dikira darah haid, tetapi darah fasad ataupun istihadah.

Contoh

Farah mendapati ada darah keluar pada hari Ahad bermula jam 8.00 pagi sehingga 2.00 petang (6 jam).

Kemudian darah tersebut berhenti sementara dan keluar semula pada bermula jam 8.00 pagi Isnin sehingga pukul 5.00 petang (9 jam).

Sejurus selepas itu, darah tersebut berhenti dan keluar semula pada hari Selasa bermula jam 9.00 pagi hingga pukul 6.00 petang (9 jam).

Sebagaimana yang dijelaskan sebelum ini, tindakan yang perlu dilakukan untuk mengenalpasti sama ada darah tersebut haid atau sebaliknya ialah dengan mengumpulkan keseluruhan tempoh masa darah keluar.

Ini bermakna, 6 jam pada hari Ahad + 9 jam pada hari Isnin + 9 Jam pada hari Selasa dan mencapai cukup 24 jam.

Justeru, darah tersebut dikira sebagai darah haid.

Hal ini sebagaimana yang dijelaskan dalam beberapa kitab seperti berikut:

1.
 Imam al-Haramain menyatakan dalam kitab
Nihayah al-Matlab Fi Dirayah al-Mazhab
 juz 1 halaman 420

Adapun darah-darah dihimpunkan dalam tempoh 15 hari 15 malam itu sampai tempoh minimum haid (24 jam) meskipun setiap satu tempoh keluar darah itu sendiri tidak sampai tempoh minimum tersebut, maka pandangan yang sahihnya adalah darah-darah tersebut dihukumkan sebagai haid.

2.
 Kitab
Hawasyi al-Syarawani Wa al-‘Abadi
 juz 1 halaman 385:

Jika jumlah tempoh darah-darah yang keluar secara putus-putus itu mencapai kadar sehari semalam, maka kesemuanya dikira darah haid.. namun jika tempohnya tidak cukup sehari semalam, maka darah tersebut bukanlah haid secara mutlak (tanpa ada pengecualian).

3.
 Kitab Mughni al-Muhtaj juz 2 halaman 28:

Bahkan maknanya ialah apabila seorang wanita melihat darah-darah keluar yang tempohnya tidak cukup sehari semalam akan tetapi apabila dikumpulkan nescaya cukup sehari semalam secara bersambung, maka memadailah keadaan tersebut untuk menghasilkan sekurang-kurang (tempoh minumum) haid.

Tempoh Haid Normal

Pada kebiasaannya (tempoh normal) haid ialah tujuh hari tujuh malam.

Ini lah tempoh normal yang biasanya dilalui oleh kebanyakkan wanita mengikut pandangan majoriti ulama.

Tempoh Haid Paling Lama (Maksimum)

Berapakah tempoh haid paling lama?

Menurut pandangan mazhab Syafi’e, tempoh maksimum haid ialah selama
15 hari 15 malam.

Hal ini sebagaimana yang dinyatakan dalam kitab
al-Muqaddimah al-Hadhramiyah
halaman 51, terjemahannya:

Sekurang-kurang (tempoh) haid sehari semalam.
Sebanyak-banyak (tempoh maksimum) haid ialah 15 hari 15 malam.

Justeru itu, dapat difahami bahawa darah yang keluar dalam tempoh 15 hari 15 malam dan
berhenti sebelum
 masuk hari ke-16 adalah dikira sebagai
darah haid
, walaupun kiraannya menyalahi adat dan kebiasaan sebelum ini.

Bagaimana jika darah keluar melebihi 15 hari?

Jika ada wanita yang keluar darah melebihi 15 hari 15 malam, maka mereka termasuk dalam golongan
mustahadhah
 (wanita yang keluar darah istihadah).

Bermula hari ke-16 dan seterusnya, ia dikira sebagai
darah istihadhah

Hal ini kerana ia telah melebihi tempoh maksimum haid, sebagaimana yang dijelaskan dalam kitab
al-Iqna’ Fi Halli Alfaz Matan Abi Syu’ja
 juz 1 halaman 97:

Dinamakan bagi wanita yang darahnya (keluar) melebihi 15 hari sebagai mustahadhah

Dijelaskan dalam kitab
al-Najmu al-Wahhaj Fi Syarhi al-Minhaj
 juz 1 halaman 498:

Seorang wanita melihat (keluar darah) dalam tempoh umur haid (sembilan tahun dan ke atas) sekurang-kurangnya (sehari semalam) dan tidak melepasi sebanyak-banyaknya (15 hari 15 malam), maka kesemuanya adalah haid, sama ada bersamaan tempoh tersebut dengan adat sebelum ini atau sebaliknya, juga sama ada sama warnanya atau berbeza. Ini kerana syarat-syarat haid telah berkumpul padanya.

Ini bermakna, darah yang keluar semula pada hari yang ke-16 meskipun telah berhenti sekejap sebelumnya dihukumkan sebagai darah istihadhah.

Hal ini kerana ia keluar sebelum cukup sekurang-kurangnya tempoh suci, iaitu 15 hari 15 malam.

Untuk memahami topik ini dengan lebih mudah, sila teliti 2 contoh situasi berikut:

Contoh

1

Azlina mendapati darahnya mula keluar pada jam 10.00 pagi 1 Muharam.

Justeru, tempoh 15 hari 15 malam bagi beliau ialah pada jam 10.00 pagi 16 Muharam.

Sekiranya darah Azlina berhenti sebelum melepasi jam 10.00 pagi 16 Muharam, maka kesemua darah tersebut dikira sebagai darah haid.

Katakanlah darah Azlina berhenti tepat pada jam 10.00 pagi 16 Muharam, maka darah yang keluar sejak dari jam 10.00 pagi 1 Muharam sehingga 10.00 pagi 16 Muharam tersebut dikira sebagai darah haid.

Kadarnya ialah 15 hari 15 malam, iaitu kadar maksimum tempoh haid.

Namun, jika darahnya keluar semula
sebelum
 cukup
tempoh suci
 15 hari 15 malam, maka darah tersebut dihukumkan sebagai
darah Istihadhah
.

Contoh 2

Jika Saadiah keluar darah selama tujuh hari lalu berhenti, kemudian keluar semula pada hari ke-10 sehingga hari ke-15, apakah status darah tersebut?

Adakah ia haid ataupun istihadhah?

Penjelasan

Darah yang keluar dari hari pertama sehingga hari ketujuh ialah darah haid.

Begitu juga darah yang keluar semula pada hari yang ke-10 hingga hari ke-15, ia juga dikira sebagai darah haid dan bukannya darah istihadhah.

Perhatian

Tempoh tidak keluar darah bermula hari ke-7 sehingga hari ke-10 dinamakan sebagai
tempoh naqa’.

Menurut pandangan muktamad dalam mazhab Syafi’e, tempoh naqa’ yang berada dicelah-celah haid juga masih dikira sebagai tempoh haid.

Contoh 3

Natasha mula keluar darah pada jam 10.00 pagi 1 Muharam.

Justeru, tempoh 15 hari 15 malam bagi Natasha ialah pada jam 10.00 pagi 16 Muharam.

Jika darahnya keluar berterusan tanpa henti sehingga melepasi jam 10.00 pagi 16 Muharram, maka perlu dilihat dan dikenalpasti semula dimanakah status kedudukan dirinya dalam

kategori wanita mustahadhah.

Setelah mengetahui perkara tersebut dengan jelas, maka ketika ini boleh ditentukan tempoh haid yang sebenar, begitu juga tempoh istihadhah.

Kesimpulan

Secara kesimpulannya:

Tempoh keluar haid berlaku minimum sehari semalam
Tempoh paling lama haid adalah Maksimum 15 hari 15 malam.
Pada kebiasaannya (tempoh normal) ialah tujuh hari tujuh malam.

Saya sarankan anda membaca juga panduan lain yang berkaitan fiqh darah wanita.

Sebagai peringatan:

Bab haid memang sebuah topik yang agak kompleks untuk difahami.

Walaupun begitu, ia amat penting diketahui oleh semua orang, termasuklah lelaki selaku ketua keluarga. Dan apa yang paling penting, ia AMAT BERKAIT RAPAT dengan soal ibadat solat.

Hakikatnya, golongan yang dipuji dan dibangga Allah ialah golongan yang pekerjaannya tidak sedikitpun melalaikan solat dan mengingati Allah.

Semoga panduan ini memberi manfaat kepada para pembaca.

Nota Rujukan:

Soal Jawab Fiqh Ibadah, Jilid 1, Bab Taharah, Darah Wanita & Solat — Ustaz Abu Usamah @ Mohd Hanapiah Haji Hussin.
Darah Haid — Ustazah Norhafizah Musa [
Pautan
]
Ust Azhar Idrus- Tempoh Suci Haid [
Pautan
]

Kongsikan artikel ini:
Click to share on Facebook (Opens in new window)
Click to share on Twitter (Opens in new window)
Click to share on Telegram (Opens in new window)
Click to share on WhatsApp (Opens in new window)
Click to share on Pinterest (Opens in new window)

Artikel Berkaitan:


KEPUTIHAN: Hukumnya Dari Sudut Islam & Ibadah Solat

Apakah maksud keputihan dan hukumnya dalam Islam?

Artikel ini akan membincangkan secara khusus mengenai topik ini dan hukumnya dari sudut fekah dan ibadah solat.

Kaedah bersuci dari keputihan juga turun dibincangkan secara mudah untuk membantu para pembaca.

Isi Kandungan

Maksud Keputihan
Penyebab Keputihan
Hukum Keputihan
Kaedah Mengerjakan Solat Bagi Wanita Yang Mengalami Keputihan
Keputihan Yang Sentiasa Keluar
Kelembapan Faraj

Maksud Keputihan

Apakah itu keputihan?

Dari sudut perubatan, keputihan atau
leukorrehea
ialah
pengeluaran lendiran atau cecair putih atau kuning
dari faraj atau serviks.

Dari sudut feqah pula, keputihan ditakrifkan sebagai sesuatu yang pekat berwarna putih yang keluar dari faraj wanita. Pada kebiasaannya, keputihan keluar apabila wanita hampir datang
haid.

Penyebab Keputihan

Lazimnya, mukosa faraj lembab dan menghasilkan lelehan untuk mengelakkan kulit mukosa daripada melekat atau mengering.

Hal ini disebabkan oleh:

1.

Rangsangan Syahwat

Apabila wanita terangsang syahwatnya, kelembapan mukosa meningkat dengan adanya penghasilan cecair dari mukosa faraj dan bahagian bibir kecil yang dikenali sebagai
vertibule.

Jika rangsangan seks kurang maka penghasilan keputihan berkurang dan keadaan menjadi biasa.

2.

Keradangan

Sama ada keradangan disebabkan jangkitan (jangkitan kulat, parasit atau kuman) atau tekanan (terdedah kepada kimia atau memakai pakaian ketat atau akibat alahan kepada makanan tertentu).

Keputihan akibat keradangan, disebabkan jangkitan, lelehan yang keluar itu mungkin berbau (bau semacam bangkai jika terkena jangkitan parasit, bau seperti najis jika dijangkiti kuman dari lubang najis) dan gatal (jika keradangan akibat kulat seperti yis dan
candidia
).

Hukum Keputihan

Fuqaha sependapat bahawa keputihan yang keluar dari faraj wanita adalah
najis
 dan
 membatalkan wuduk.

Berkata Syeikh Jamal, ertinya:

Maka jika keputihan itu keluar ia dari kawasan yang tidak wajib membasuhnya maka ia adalah najis kerana ia adalah cecair yang terbit dari sebelah dalam.
Bila keputihan ini keluar sampai kawasan zahir faraj maka dihukumkan dengan najis.
Dan apa sahaja yang benda suci bersentuh dengannya menjadi ternajis.”
— Kitab Hasyiah Jamal

Jika keputihan berlaku, wanita mestilah membersihkannya dan kemudian mengambil wuduk untuk melakukan ibadah-ibadah yang mewajibkan wuduk seperti solat dan tawaf.

Wanita yang mengalami keputihan keputihan semasa mengerjakan haji, hendaklah memakai tuala wanita atau
pantyliner
 (pelapik seluar dalam) untuk memastikan keputihan telah keluar dari dalam faraj atau tidak.

Wanita yang mengalami keputihan tidak digalakkan memakai tampon atau memasukkan kapas ke dalam faraj kerana perbuatan ini akan mengakibatkan jangkitan kuman yang akan mengakibatkan penyakit.

Kaedah Mengerjakan Solat Bagi Wanita Yang Mengalami Keputihan

Keputihan yang sentiasa keluar sehingga
menyukarkan
wanita melakukan ibadah, hukumnya adalah sama dengan hukum
darah istihadah
 dan
daim al-Hadath
(دَائِمُ الْحَدَثِ) iaitu berkekalan hadas.

Ini bermakna cara wuduknya adalah sama dengan cara berwuduk orang istihadah dan
daim al-Hadath.

Caranya wuduknya adalah seperti berikut:

Membasuh faraj daripada najis keputihan
Memakai tuala wanita atau pantyliner yang bersih dipermukaan faraj
Mengambil wuduk setelah masuk waktu solat.
Wuduk yang diambil hanya sah untuk satu solat fardu atau tawaf fardu atau rukun dan beberapa sunat.

Kaifiat atau cara ini berdasarkan kepada hadis riwayat Aisyah r.ha yang menyatakan bahawa
Fatimah binti Hubaisy
datang menemui Rasulullah SAW menceritakan tentang kedudukan darah istihadahnya, lalu Baginda bersabda:

Mandilah, kemudian berwuduklah bagi setiap (waktu) solat dan solatlah.
— Riwayat Abu Daud
1

Keputihan Yang Sentiasa Keluar

Bagi wanita yang keputihannya sentiasa keluar, mazhab Hambali berpendapat wanita terbabit boleh menjamakkan solatnya; iaitu zuhur dan asar, maghrib dan isyak, dengan satu wuduk selagi tidak batal wuduk dengan perkara lain dan tidak tidak tamat waktu solat itu
2
.

Bagi mazhab lain, termasuk al-Syafi’iyah, mereka yang beristihadah dan
daim al-Hadath
(berkekalan hadas)
 tidak diberikan rukhsah
 (kemudahan) untuk menjamak solat.

Mereka hanya
dibolehkan menggunakan sekali wuduk hanya untuk satu solat fardu dan beberapa solat sunat.

Ertinya, wanita yang mengalami keputihan yang kerap dan berterusan adalah sama dengan orang mengalami istihadah dan
daim al-hadath.

Kelembapan Faraj

Seperti yang dijelaskan sebelum ini, lazimnya faraj lembab dan menghasilkan lelehan untuk
mengelakkan kulit mukosa daripada melekat dan mengering.

Kenyataan ini menjelaskan bahawa ‘lembab’ dan ‘sentiasa menghasilkan lelehan’ adalah tabiat semulajadi faraj.

Lelehan yang terdapat dalam faraj samalah dengan cecair yang sentiasa terdapat dalam mulut manusia.

Kelembapan dan faraj adalah dua benda yang tidak mungkin berpisah.

Oleh itu, fuqaha berpendapat kelembapan faraj akibat daripada lelehan yang dihasilkan mukosa
tidak membatalkan wuduk,
sama keadaannya dengan seseorang yang menjulurkan lidahnya, kemudian dia memasukkan kembali ke dalam mulutnya dan menelan air liur yang terdapat pada lidahnya.

Perbuatan itu tidak membatalkan puasa kerana air liur yang terdapat pada lidahnya tidak terpisah dari lidah
3
.

Nota Kaki:

Riwayat Abu Daud no. 298
Ibn Qudamah; al-Mugnni wa al-Syarh al-Kabir Jil 1 hlm 390
Ibn Qudamah; al-Mugnni wa al-Syarh al-Kabir Jil 1 hlm 193

Rujukan:

Dr. Anisah Ab. Ghani; Darah Wanita, Pandangan Ulama dan Pakar Perubatan
Ust Azhar Idrus, Hukum Pakaian Solat Terkena Keputihan [
pautan
]

Kongsikan artikel ini:
Click to share on Facebook (Opens in new window)
Click to share on Twitter (Opens in new window)
Click to share on Telegram (Opens in new window)
Click to share on WhatsApp (Opens in new window)
Click to share on Pinterest (Opens in new window)

Artikel Berkaitan:


Masalah Darah Haid Putus-Putus (Fatrah al Naqa’)

Apakah hukum bagi masalah darah haid putus-putus dan bersambung pada hari berbeza?

Panduan ini akan menerangkan secara lengkap berkaitan masalah ini.

Contoh situasi juga disediakan bagi membantu anda faham dan memahami hukumnya dengan lebih jelas.

Semoga bermanfaat..

Isi Kandungan

Gambaran Masalah Darah Haid Putus-Putus
Hukum Dan Penjelasan
Definisi Naqa’
Hukum Naqa’
Berapa Lama Tempoh Naqa?
Contoh Masalah Dan Hukum Penyelesaiannya
Status Hukum Bagi Wanita Yang Pertama Kali Mengalami Naqa’ Dan Yang Sudah Pernah Mengalami Naqa
Jika Pertama Kali Berlaku
Jika Berlaku Lagi Pada Bulan Seterusnya
Contoh Kes Dan Situasi
Punca Permasalahan: Mari Fahami Kembali Definisi Haid
Status Solat Yang Dikerjakan Dalam Tempoh Naqa ; Dikira Sah Atau Tidak?
Ibadah Yang Dilakukan Sah Atau Tidak?
Jika Ibadah Tersebut Sudah Dilakukan, Adakah Dikira Berdosa?
Kesimpulan Dari Masalah Ini

Gambaran Masalah Darah Haid Putus-Putus

Masalah di atas boleh digambarkan seperti berikut:

Seorang wanita yang sedang mengalami haid, tiba-tiba darah itu berhenti beberapa waktu atau beberapa hari, dalam tempoh dia masih haid.
Selepas itu didapati darah keluar kembali.
Ada kemungkinan haid berlaku berulang kali dalam tempoh kebiasaan haid.

Persoalannya, adakah masa-masa atau hari-hari darah terhenti itu dikira sebagai hari-hari haid atau hari-hari suci?

Hukum Dan Penjelasan

Masalah terhenti darah dalam tempoh haid ini dikenali sebagi
fatrah al-naqa.

Ia bermaksud
hari-hari berhenti atau tidak keluar darah
 di permukaan faraj dan juga tidak ada kesan darah dalam faraj.

Definisi Naqa’

Menurut mazhab Syafi’e, naqa’ didefinisikan sebagai
bersih daripada darah.

Antara kaedah untuk memastikannya ialah dengan memasukkan kapas ke dalam faraj.

Jika masih putih bersih dan tidak ada kesan darah termasuklah warna keruh setelah dikeluarkan, maka ia dihukumkan sebagai naqa’.

Imam al-Nawawi menjelaskan dalam kitab al-Raudhah al-Talibin juz 1 halaman 163, terjemahannya:

(Dikira) Naqa’ sekiranya wanita itu memasukkan kapas ke dalam farajnya dan warnanya masih putih setelah dikeluarkan. Penetapan makna naqa’ ini adalah penetapan yang telah dibuat oleh Imam al-Syafi’e dalam kitab al-Umm, dan juga penetapan oleh syeikh-syeikh yang tiga.

Hukum Naqa’

Apabila terjadinya naqa’ (bersih daripada darah) di antara tempoh sekurang-kurangnya haid (1 hari 1 malam) sehingga sebanyak-banyaknya haid (15 hari 15 malam), maka ia dihukumkan sebagai
tempoh haid
 menurut pandangan muktamad dalam mazhab Syafi’e.

Perkara ini dijelaskan dalam kitab Mughni al-Muhtaj juz 1 halaman 293:

Pendapat yang paling jelas bahawa naqa’ (haid putus-putus) di antara tempoh sekurang-kurang haid sehingga sebanyak-banyak haid adalah dikira sebagai haid.

Berapa Lama Tempoh Naqa?

Menurut pandangan muktamad dalam mazhab Syafi’e, tempoh naqa’ yang berada dicelah-celah tempoh haid dihukumkan sebagai tempoh haid.

Perkara ini menurut kitab Mughni al-Muhtaj juz 1 halaman 293 (rujuk petikanya pada perenggan di atas)

Contoh Masalah Dan Hukum Penyelesaiannya

Untuk memahami bagaimana hukum terpakai terhadap masalah ini, sila ikuti contoh gambaran situasi di bawah:

Zara keluar darah pada hari Isnin jam 8.00 pagi sehingga jam 10.00 pagi hari Rabu.

Ini bermakna, tempoh keluar darah ialah dua hari dua jam.

Kemudian terjadi naqa’ (bersih daripada darah) bermula jam 10.00 pagi hari Rabu sehingga jam 2.00 petang hari Jumaat (dua hari empat jam).

Selepas itu, darah keluar semula pada jam 2.00 petang hari Jumaat sehingga jam 2.00 petang hari Isnin (tiga hari).

Hukum bagi situasi di atas:

Darah yang keluar sejak jam 8.00 pagi hari isnin sehingga jam 10.00 pagi hari rabu ialah darah haid.
Manakala darah yang keluar semula pada jam 2.00 petang hari Jumaat sehingga jam 2.00 petang hari Isnin juga dikira sebagai darah haid.
Tempoh naqa’ (bermula pada jam 10.00 pagi hari Rabu sehingga jam 2.00 petang hari Jumaat) juga dihukumkan sebagai tempoh haid. Hal ini kerana ia terjadi di antara keluarnya darah haid.

Persoalannya, adakah Zara wajib mandi hadas bagi membolehkannya berpuasa dan menunaikan solat fardu sepanjang tempoh naqa’ tersebut?

Jawapannya:

Ya, wajib
 ke atasnya untuk mandi wajib bagi membolehkannya melakukan kewajipan tersebut.

Hal ini kerana pada tempoh tersebut itu, dia dikira suci daripada haid.

Justeru itu, dia bebas daripada penghalang sekali gus diwajibkan untuk menunaikan kewajipan sebagaimana wanita yang suci.

Status Hukum Bagi Wanita Yang Pertama Kali Mengalami Naqa’ Dan Yang Sudah Pernah Mengalami Naqa

Hukum bagi wanita yang mengalami naqa’ ini terbahagi kepada dua, iaitu wanita yang pertama kali mengalaminya dan wanita sudah pernah melaluinya sebelum ini.

Penjelasan hukum bagi dua golongan wanita ini adalah seperti berikut:

Jika Pertama Kali Berlaku

Para ulama mazhab Syafi’e bersepakat mengatakan wanita yang mengalami naqa’ buat kali pertama dalam tempoh haid wajib mengambil hukum suci sepanjang tempoh tersebut.

Hal ini bertepatan dengan intipati daripada kitab yang dinyatakan sebelum ini.

Disamping itu, seharusnya kita tahu bahawa wanita yang pertama kali mengalami naqa’ dalam tempoh haid tidak semestinya berlaku pada golongan
mubtada’ah
 sahaja, tetapi boleh juga terjadi pada golongan
mu’tadah.

Nota

Mubtada’ah
 = Wanita pertama kali datang haid
Mu’tadah
 = wanita yang pernah datang haid sebelum ini

Jika Berlaku Lagi Pada Bulan Seterusnya

Para ulama mazhab Syafie berselisih pandangan berkenaan status hukum bagi keadaan ini — sama ada perlu mengambil hukum suci ataupun haid.

Hal ini sebagaimana yang disebutkan oleh
Imam Ibn Hajar al-Haithami
 dalam Kitab
Tuhfaj al-Muhtaj Bi Syarhi al-Minhaj
, terjemahannya:

Pada bulan yang kedua dan bulan-bulan berikutnya, wanita tersebut tidak boleh mengerjakan sesuatu pun daripada hukum-hukum suci kerana apa yang zahirnya ialah (keadaannya) pada bulan kedua ini sama sahaja seperti bulan pertama.
Hukum ini dinilai sahih oleh Imam al-Rafi’i.

Penilaian sahih ini boleh diterima, namun apa yang dinilai sahih oleh Imam al-Nawawi dalam kitab al-Tahqiq dan kitab al-Raudhah — ia menakalkan — adalah sama seperti apa yang terkandung dalam kitab majmu’ bahawa bulan kedua dan bulan-bulan berikutnya adalah seperti bulan pertama.

Contoh Kes Dan Situasi

Berikut adalah contoh situasi yang menggambarkan masalah ini:

Pada kebiasaannya, Adilah datang haid selama tujuh hari tanpa ada sebarang naqa’ (berhenti darah) dalam tempoh tersebut.

Pada bulan September, darahnya keluar pada hari Isnin bermula jam 8.00 pagi sehingga hari Rabu jam 8.00 pagi.

Bermakna, tempoh darahnya keluar genap dua hari.

Kemudian dia mengalami naqa’ bermula jam 8.00 pagi hari Rabu sehingga jam 12.00 tengahari hari Jumaat (dua hari empat jam).

Setelah itu, darahnya keluar semula jam 12.00 tengahari hari Jumaat sehingga jam 2.00 petang hari Isnin (tiga hari dua jam)

Berdasarkan situasi dan keadaan yang dialami Adilah, maka status hukumnya seperti berikut:

Darah yang keluar bermula jam 8.00 pagi hari Isnin sehingga jam 8.00 pagi hari Rabu adalah darah haid.
Darah yang keluar semula bermula jam 12.00 tengahari hari Jumaat sehingga jam 2.00 petang hari Isnin juga dikira darah haid.
Tempoh naqa’ bermula jam 8.00 pagi hari Rabu sehingga jam 12.00 tengahari hari Jumaat juga dihukumkan sebagai tempoh haid kerana ia berlaku di antara tempoh haid.
Hakikatnya, Adilah tidak mengetahui bahawa tempoh berhenti darah tersebut merupakan tempoh naqa’ sehinggalah keluar semula darah pada jam 12.00 tengahari hari Jumaat.
Justeru itu, setelah berhentinya darah (yang keluar kali pertama), dia wajib mandi dan mengerjakan solat seperti biasa kerana ada kemungkinan darahnya berhenti terus.
Namun disebabkan darahnya keluar semula (jam 12.00 tengahari hari Jumaat), maka dia wajib meninggalkan solat, puasa dan seumpamanya kerana darah tersebut dihukumkan sebagai darah haid memandangkan masih dalam tempoh 15 hari.
Berkenaan tempoh haid pada bulan tersebut, Adilah dikira haid selama 7 hari 6 jam, bermula pada jam 8.00 pagi hari Isnin sehinggalah jam 2.00 petang hari Isnin berikutnya.
Adapun tempoh naqa’ juga dikira haid memandangkan ia berlaku dalam tempoh 15 hari; tempoh maksimum haid.

Pada bulan berikutnya iaitu bulan Oktober, Adilah datang haid bermula jam 8.00 pagi hari Sabtu sehingga jam 8.00 pagi hari Isnin (dua hari).

Kemudian dia naqa’ (berhenti darah) bermula jam 8.00 pagi hari Isnin.

Berkenaan tempoh naqa’ pada bulan kedua ini, para ulama berselisih pandangan dalam menetapkan hukumnya seperti berikut:

Wajib mengambil hukum suci sebagaimana bulan sebelumnya. Justeru, wajib ke atasnya untuk mandi, solat dan berpuasa.
Wajib mengambil hukum haid sepanjang tempoh naqa’ tersebut.
Hal ini sebagaimana bulan sebelumnya iaitu dengan menganggap bahawa tempoh naqa’ merupakan tempoh haid kerana kemungkinan darah akan keluar semula.
Justeru itu, dia tidak boleh mengerjakan solat, berpuasa dan seumpamanya.
Sekiranya Adilah mengambil pandangan yang kedua (tempoh naqa’ yang berlaku ada bulan kedua dikira haid), maka dia perlu memastikan beberapa perkara berikut:
Memeriksa farajnya pada jam 2.00 petang hari Sabtu seterusnya memandangkan pada tempoh tersebut telah genap 7 hari 6 jam (sebagaimana tempoh haid pada bulan September sebelumnya)
Jika darahnya tidak keluar semula sehinggalah jam 2.00 petang hari Sabtu, maka dia wajib mandi, solat dan berpuasa.
Hal ini kerana pada tempoh tersebut, haidnya dikira telah berakhir memandangkan telah cukup 7 hari 6 jam (berpandungan tempoh haid bulan sebelumnya)
Justeru itu, solat dan puasa yang ditinggalkan bermula pada hari Isnin (permulaan tempoh naqa’) wajib diqada kerana jelas bahawa tempoh tersebut merupakan tempoh mula suci (darah tidak keluar semula).

Punca Permasalahan: Mari Fahami Kembali Definisi Haid

Untuk merungkai masalah-masalah berkaitan haid, pastinya kita perlu memahami definisi haid.

Definisi haid adalah seperti berikut:

 دم جبلة يخرج من أقصى رحم المرأة في حال الصحة في أوقات مخصوصة

Terjemahan:
“Darah kebiasaan yang keluar dari bahagian yang paling hujung dalam rahim seorang wanita dengan jalan sihat”

Kita sedia maklum bahawa haid adalah darah.

Justeru, jika tidak ada darah, maka tidak ada haid sekaligus membolehkan wanita tersebut mengerjakan kewajipan-kewajipan sebagaimana wanita suci.

Isu menjangkakan darah akan keluar semula setelah berhenti (tempoh naqa’) kerana masih belum mencapai tempoh kebiasaan haid merupakan perkara yang tidak harus timbul.

Tidak dinafikan, soal kemungkinan inilah yang kerap dimainkan oleh sebilangan orang yang tidak memahami permasalahan haid sama ada wanita mahupun asatizah sendiri, sedangkan kemungkinan itu sesuatu yang belum pasti.

Jika berlakunya isu sebegini: Terdapat beberapa perkara yang harus diteliti dan diakui khususnya berkaitan aspek-aspek berikut:

Bilangan Hari Haid Yang Berubah-ubah
Kita perlu tahu bahawa bilangan hari haid seseorang wanita boleh sahaja berubah. Hal ini bukan sekadar teori dalam kitab-kitab fiqh, namun secara praktikalnya juga begitu.
Tanyalah para wanita yang telah lama datang haid. Pasti mereka akui dakwaan ini.
Pertembungan Antara Dua Kemungkinan; Berhenti Terus Atau Keluar Semula
Seorang wanita mendapati darah haidnya berhenti pada jam 10.00 pagi hari Rabu.
Persoalannya, ada kemungkinankah darah itu berhenti terus? Jawapannya, ya.
Sememangnya ada kemungkinan darah berhenti terus sebagaimana ada kemungkinan ia akan keluar semula.
Namun antara dua kemungkinan tersebut, yang manakah lebih kuat?
Jawapannya, kemungkinan darah berhenti terus lebih kuat berbanding darah keluar semula.
Hal ini kerana tidak ada darah itu adalah keadaan yang asal. Manakala keluar darah merupakan hal yang baharu.
Kewajipan Tidak Gugur Dengan Keraguan
Hakikatnya, keraguan yang timbul bahawa ada kemungkinan darah akan keluar semula selepas ia berhenti tidak akan menggugurkan kewajipan solat dan puasa.
Atas sebab inilah para
wanita
mutahayyirah

tetap wajib mengerjakan solat dan puasa memandangkan darah yang keluar itu tidak diyakini haid.
Dalam kaedah fiqh ada menyatakan: الْيَقِينُ لَا يُزَالُ بِالشَّكِّ
Maksudnya:
“Suatu hukum yang dibina dengan keyakinan tidak akan dihilangkan hanya kerana keraguan.”

Status Solat Yang Dikerjakan Dalam Tempoh Naqa ; Dikira Sah Atau Tidak?

Jika seorang wanita mengerjakan solat dalam tempoh naqa, apakah hukumnya?
Hal ini kerana dia menyangka haidnya telah berhenti lalu mandi wajib dan mengerjakan solat.
Namun setelah selesai solat, dia dapati darah haidnya keluar semula. Mohon penjelasan

Pada dasarnya, seseorang wanita memang
tidak mengetahui
 bahawa tempoh berhentinya darah itu adalah tempoh naqa’ melainkan setelah keluar semula darah sebelum tamatnya tempoh maksimum haid (15 hari 15 malam)

Justeru itu, sebaik sahaja darah berhenti, setiap wanita perlu mengambil hukum wanita suci tanpa perlu menunggu tempoh tertentu.

Hal ini kerana zahirnya, darah itu telah berhenti sedangkan dia tidak mengetahui bahawa darah tersebut akan keluar semula.

Bagi keadaan ini, dia diwajibkan untuk mandi wajib, kemudian melaksanakan perintahNya seperti biasa sama ada solat, puasa dan sebagainya.

Tidak ada khilaf bahawa wanita pada hari naqa’ itu perlu mengerjakan pekerjaan (kewajipan) sebagaimana wanita-wanita yang suci kerana darah itu mungkin tidak akan keluar semula. Namun jika darah keluar semula, maka hukumnya turut berubah.
— Kitab
al-Najmu al-Wahhaj Syarhi Fi al-Minhaj
 juz 1 halaman 511

Apabila seorang wanita melihat naqa’ (tiada darah) pada hari yang kedua, maka dia perlu mengerjakan pekerjaan (kewajipan) wanita-wanita yang suci tanpa ada khilaf. Hal ini kerana kita tidak mengetahui bahawasanya dia adalah wanita talfiq kerana berkemungkinan berterusan berhenti darah tersebut. Kata ulama mazhab Syafi’e, ‘maka wajib ke atasnya mandi, puasa dan solat. Dan dia juga boleh membaca al-Quran, menyentuh mashaf, bertawaf, beriktikaf dan bersama dengan suaminya. Tiada sedikit pun khilaf dalam hal ini.
— Imam al-Nawawi menjelaskan dalam kitab
al-Majmu’ Syarh al-Muhazzah
 juz 2 halaman 502-503

Adapun jika darah keluar semula dalam tempoh 15 hari 15 malam dan tidak berterusan keluar sehingga melebihi tempoh tersebut, maka ketika itu barulah diketahui tempoh berhenti darah itu ialah tempoh naqa’ sahaja.

Bermakna, darah yang keluar semula dikira darah haid.

Ibadah Yang Dilakukan Sah Atau Tidak?

Ibadah solat dan puasa yang dikerjakan dalam tempoh naqa’ dikira
tidak sah
menurut pandangan muktamad mazhab Syafi’e.

Ini kerana antara syarat sah solat dan puasa ialah suci daripada haid dan nifas sebagaimana sabda Rasulullah:

Bukankah seorang wanita apabila sedang haid, dia tidak perlu solat dan tidak berpuasa?
— Riwayat al-Bukhari dan Muslim

Jika Ibadah Tersebut Sudah Dilakukan, Adakah Dikira Berdosa?

Memandangkan wanita itu sendiri tidak mengetahui tempoh itu adalah tempoh naqa’ melainkan setelah tamatnya tempoh itu, maka dia dikira
tidak berdosa.

Meskipun demikian, wajib ke atas mereka untuk
 qada semula puasa
 wajib yang ditinggalkan sebagaimana pandangan muktamad mazhab Syafi’e.

Akan tetapi, solat yang ditinggalkan tidak perlu
diqada
 semula.

Perkara ini sebagaimana yang dijelaskan dalam kitab
al-Taqrirat al-Sadidah Fi al-Masa’il al-Mufidah
 halaman 166, terjemahannya:

Jika dia telah mengerjakan solat dalam tempoh tersebut, maka tidak sah solatnya namun
tidak wajib
ke atasnya untuk qada semula.
Jika dia telah berpuasa dalam tempoh tersebut, maka tidak sah puasanya dan
wajib
 ke atasnya untuk qada semula puasa tersebut.

Kesimpulan Dari Masalah Ini

Sekiranya darah haid seorang wanita itu telah kering sebelum sampai tempoh kebiasaan buat pertama kalinya, juga tidak ada apa-apa kesan darah termasuk yang berwarna keruh..

… maka dia perlu mengambil hukum wanita suci.

Ini bermakna, dia wajib mandi, solat dan puasa tanpa perlu menunggu sehingga tibanya tempoh adat kebiasaan.

Namun jika darah keluar semula dalam tempoh 15 hari dan berhenti sebelum hari ke-16, maka
keseluruhan tempoh naqa’ (berhenti darah) itu dihukumkan sebagai tempoh haid
menurut pandangan muktamad mazhab Syafi’e.

Adapun jika berlaku situasi yang sama pada bulan berikutnya, maka para ulama berselisih pendapat berkenaan hukumnya sebagaimana yang dijelaskan sebelum ini.

Nota Rujukan:

Soal Jawab Fiqh Ibadah, Jilid 1, Bab Taharah, Darah Wanita & Solat — Ustaz Abu Usamah @ Mohd Hanapiah Haji Hussin.
Darah Wanita, Pandangan Ulama dan Pakar Perubatan — Prof. Madya Dr. Anisah Ab. Ghani
DARAH HAID TERPUTUS DALAM TEMPOHNYA — Laman Web Jabatan Mufti Negeri Terengganu [
Pautan
]
AL-KAFI #894 : TOMPOKAN DARAH KURANG DARIPADA 24 JAM SEWAKTU UMRAH — Laman Web Jabatan Mufti Wilayah Persekutuan [
Pautan
]

Kongsikan artikel ini:
Click to share on Facebook (Opens in new window)
Click to share on Twitter (Opens in new window)
Click to share on Telegram (Opens in new window)
Click to share on WhatsApp (Opens in new window)
Click to share on Pinterest (Opens in new window)

Artikel Berkaitan:


Perkara Yang Membatalkan Puasa

Apakah perkara yang membatalkan puasa?

Dalam panduan ini, saya akan menerangkan secara ringkas dan padat mengenai perkara-perkara yang membatalkan puasa.

Semoga memberi manfaat..

Enam Perkara Yang Membatalkan Puasa

Berikut adalah enam perkara yang akan membatalkan puasa jika dilakukan:

Pertama

Makan Dan Minum

Makan dan minum walaupun sedikit seperti biji-bijian, cairan gula dan makanan yang berada dicelah-celah giri.

Kedua

Berjimak

Melakukan persetubuhan (hubungan seks) walaupun tidak keluar
air mani
. Erti jimak ialah memasukkan
hasyafah
 (kepala zakar) ke dalam faraj.

Ketiga

Keluar Air Mani Dengan Sebab Bersentuhan

Puasa dikira terbatal jika keluar air mani dengan sebab sentuhan yang bersyahwat pada tabiat fitrah yang normal tanpa berlapik seperti bercium, bersentuh-sentuhan betis dan berpelukan.

Tetapi jika keluar air mani dengan berfikir atau melihat dengan syahwat, maka tidak batal puasa.

Namun jika seseorang itu tahu bahawa jika dia melihat atau berfikir akan menyebabkan keluar mani, lalu diulang-ulang perbuatan tersebut sehingga keluar air mani, maka hukumnya adalah haram dan membatalkan puasa.

Keempat

Mengeluarkan Air Mani Dengan Sengaja (Onani)

Maksudnya disini adalah mengeluar air mani dengan sengaja tanpa jimak, sama ada secara haram atau tidak haram seperti tangan isteri, sekalipun dengan berlapik.

Akan tetapi, jika air mani itu keluar disebabkan oleh mimpi, maka tidak batal puasa.

Kelima

Memasukkan ‘Ain (Zat) Sesuatu Ke Dalam Rongga

Maksudnya perbuatan memasukkan sesuatu meskipun sedikit ke dalam rongga melalui saluran terbuka walaupun rongga tersebut tidak mampu menyerap makanan atau ubat-ubatan.

Rongga yang dimaksudkan ialah dalam perut, dalam kepala dan pundi kencing.

Akan tetapi, kesan-kesan daripada sesuatu seperti bau-bauan, panas dan sejuk daripada air, ubat gigi dan sabun tidak dikira sebagai ‘ain.

Saluran yang terbuka adalah seperti berikut:

Tengkuk
Dalam Telinga
Dalam Hidung
Saluran Susu
Qubul
Dubur

Makruh berlebih-lebihan dalam berkumur atau memasukkan air ke dalam hidung ketika berwuduk atau mandi.

Jika seseorang itu berlebih-lebihan padanya seperti basuhan kali keempat, maka batal puasanya jika tertelan air.

Akan tetapi, jika tujuan berlebihan tersebut untuk menghilangkan najis di dalam mulutnya, maka ia tidak mengapa dan diharuskan syarak.

Bagi orang yang mandi secara menyelam pada siang hari, puasanya dihukum terbatal sekiranya masuk air ke dalam rongga jika masih terdapat cara lain untuk mandi.

Tidak batal puasa jika termasuk sesuatu ke dalam rongga disebabkan perkara yang diperintahkan syarak seperti
mandi wajib
, mandi sunat dan
wuduk.

Namun jika termasuk sesuatu ke dalam rongga kerana perkara yang tidak diperintah syarak, maka batal puasanya.

Nota

Memasukkan sesuatu ke dalam rongga melalui saluran yang tidak terbuka tidak membatalkan puasa, seperti:

Mengubati luka pada tangan, betis atau peha sekalipun dengan menggunakan jarum sehingga sampai ubat tersebut ke dalam daging atau tulang.
Bercelak di mata sehingga sampai kesannya ke dalam tengkuk.
Melumurkan minyak pada badan walaupun kesannya dapat dirasai pada bahagian dalam badan (melalui liang roma). Hal ini kerana ia tidak dianggap sebagai saluran terbuka pada istilah syarak.
Ubat yang diletakkan di bawah lidah dan meresap terus ke dalam mulut tidak membatalkan puasa kerana ia tidak melalui halkum.

Perhatian

Merokok membatalkan puasa kerana masuk sesuatu zat selain udara ke dalam rongga.
Penggunaan
Inhaler
 (ubat penyebut asma) dikira membatalkan puasa disisi Mazhab Shafi’e kerana terdapat zat selain udara dalam ubat tersebut.
Jika seseorang itu menggunakannya, maka diwajibkan ke atasnya untuk qada puasa hari tersebut.
Namun jika menjadi kesukaran ke atasnya untuk tidak menggunakan
inhaler
, maka dibolehkan baginya berpegang dengan fatwa yang mengatakan penggunaan
inhaler
 tidak membatalkan puasa.
Prof. Dr. Sheikh Abdul Malik al-Sa’ady
1
berpandangan bahawa orang yang menggunakan inhaler pada siang hari Ramadhan boleh meneruskan puasanya. Namun, dia hendaklah membayar fidyah satu cupak makanan asasi bagi setiap hari yang digunakan ubat tersebut.

Keenam

Muntah Dengan Sengaja

Maksudnya sengaja mengeluarkan muntah walaupun dia yakin tidak kembali sesuatu ke bahagian dalam rongganya.

Akan tetapi jika dia muntah tanpa diusahakan, maka
tidak batal
puasanya.

Begitu juga jika menyedut kahak daripada bahagian dalam rongga sehingga ke had zahir (makhraj huruf ح), maka ia hendaklah dikeluarkan jika mampu.

Jika tidak mengeluarkannya dalam keadaan dia mampu, maka puasanya dikira terbatal.

Syarat Terbatalnya Puasa

Enam perkara di atas membatalkan puasa dengan
tiga syarat
 berikut:

Mengetahui Pengharamannya
Tidak batal jika seseorang yang baru memeluk Islam tidak tahu bahawa jimak membatalkan puasa.
Akan tetapi orang yang telah lama bergelar Muslim dan tinggal dalam masyarakat yang terdapat para alim ulama, maka tidak dimaafkan kejahilannya.
Berada Dalam Keadaan Sedar Bahawa Dia Sedang Berpuasa
Jika dia melakukan perkara tersebut dalam keadaan terlupa bahawa dia sedang berpuasa, maka tidak batal puasanya walaupun banyak.
Tidak Dipaksa Melakukannya
Jika dia dipaksa untuk makan oleh pembunuh sebagai contoh, maka tidak batal puasanya kerana perbuatan itu berlaku dengan paksaan yang boleh menyebabkan hilang nyawa atau anggota badan.

Bagaimana Jika Berniat Membatalkan Puasa?

Adakah puasa akan terbatal apabila kita berniat membatalkan puasa?

Niat membatalkan puasa pada siang hari tidak menyebabkan puasa batal sehingga dia melakukan perbuatan yang membatalkan puasa seperti makan.

1

Penyarah The World Islamic Sciences & Education University (WISE, Jordan) dan merupakan pakar rujuk fatwa ulama Ahli Sunnah wa al-Jamaah, Iraq.

Kongsikan artikel ini:
Click to share on Facebook (Opens in new window)
Click to share on Twitter (Opens in new window)
Click to share on Telegram (Opens in new window)
Click to share on WhatsApp (Opens in new window)
Click to share on Pinterest (Opens in new window)

Artikel Berkaitan:


Adakah Kena Qada Solat Zohor Jika Suci Dari Haid Pada Waktu Asar?

Adakah kena qada solat selepas suci dari haid?

Panduan ini menerangkan secara jelas apakah hukum berkaitan masalah ini.

Saya juga turut menyertakan dalil dan penjelasan setiap hukum yang dinyatakan bagi memudahkan kefahaman para pembaca.

Semoga bermanfaat..

Isi Kandungan

Masalah Dan Jawapan
Penjelasan Hukum
Sebab Kenapa Dihukumkan Sedemikian
Kesimpulan

Masalah Dan Jawapan

Berikut adalah contoh persoalan berkaitan isu ini:

Soalan

Saya pernah terdengar bahawa wanita yang telah kering haidnya dalam waktu asar tetap wajib qada solat zohornya walaupun pada masa tersebut darah haidnya masih lagi keluar.
Adakah ia benar?

Jawapan

Jawapannya adalah
benar.

Bagi memudahkan para pembaca memahami isu ini, panduan ini akan dibahagikan kepada dua bahagian, iaitu;

penjelasan hukum

 dan

sebab-sebab dihukumkan sedemikian

Penjelasan Hukum

Apabila seorang wanita
suci daripada haid
 dalam waktu Asar, maka wajib ke atasnya untuk mengerjakan solat Asar dan Zohor.

Begitu juga jika dia suci dalam waktu Isyak sebelum masuk waktu Subuh, maka wajib bagi wanita itu menunaikan solat Isyak dan Maghrib untuk hari tersebut.

Di bawah ini adalah ringkasan apa yang perlu dilakukan apabila kering haid dalam masa-masa tertentu:

Waktu Berhenti Haid
Perkara Yang Perlu Dilakukan
Sebelum masuk waktu subuh (masih dalam waktu isyak)
↠
 Mandi wajib
↠
 Wajib solat Isyak dan qada solat Maghrib
Masih dalam waktu Subuh
↠
 Mandi wajib
↠
 Wajib solat Subuh
Selepas habis waktu Subuh
↠
 Tidak perlu terus mandi wajib
↠
 Tidak perlu solat Subuh
↠
 Wajib mandi untuk Solat Zohor
Dalam waktu Zohor
↠
 Mandi wajib
↠
 Wajib solat Zohor
Dalam waktu Asar
↠
 Mandi wajib
↠
 Wajib solat Subuh dan qada solat Zohor
Dalam waktu Maghrib
↠
 Mandi wajib
↠
 Wajib solat Maghrib
Dalam waktu Isyak
↠
 Mandi wajib
↠
 Wajib solat Subuh dan qada solat Zohor

Ini merupakan pandangan majoriti ulama, juga pandangan muktamad mazhab Syafi’e berdasarkan beberapa kitab seperti berikut:

1.
 Imam
al-Nawawi
 menjelaskan:

Pandangan yang lebih zahir ialah wajib solat Zohor jika sempat bertakbiratul ihram pada penghujung waktu Asar, dan wajib solat Maghrib (jika sempat bertakbiratul ihram) pada penghujung Isyak.
— Kitab Minhaj al-Tolibin halaman 22

Wajib qada solat yang sebelumnya jika ia dijamak bersamanya
— Kitab al-Muqaddimah al-Hadhramiyah halaman 54

2.
 Imam
Ibn Taimiyyah
 juga menghuraikan:

Dan atas sebab tersebut, para sahabat seperti Abdul Rahman bin ‘Auf dan selainnya berkata, ‘Sesungguhnya jika seorang wanita yang haid itu suci sebelum terbitnya fajar (masuk waktu Subuh), maka wajib ke atasnya solat Maghrib dan Isyak.
Begitu juga jika dia suci sebelum terbenamnya matahari (masuk waktu Maghrib), maka wajib baginya solat Zuhur dan Asar.
Ini merupakan mazhab majoriti ulama fiqh seperti Imam Malik, Imam Syafi’e dan Imam Ahmad.

— Kitab Majmu’ al-Fatawa juz 2 halaman 347

Sebab Kenapa Dihukumkan Sedemikian

Terdapat beberapa sebab dihukumkan sedemikian.

Antaranya adalah majoriti ulama fiqh berpandangan waktu solat Zohor dan Asar serta Maghrib dan Isyak merupakan satu waktu sahaja bagi orang yang mempunyai keuzuran seperti orang yang dalam musafir.

Justeru dalam keadaan darurat, adalah lebih
aula
ia dijadikan satu waktu.

Perkara ini sebagaimana yang dijelaskan dalam beberapa kitab seperti berikut:

1.

Wajib solat Zohor bersama solat Asar jika sempat bertakbiratul ihram pada akhir waktu Asar. Dan wajib solat Maghrib bersama Isyak jika sempat (bertakbiratul ihram) pada penghujung waktu Isyak.
Hal ini kerana waktu Zohor dan Asar merupakan satu waktu, begitu juga waktu Maghrib dan Isyak ketika uzur.
Justeru dalam keadaan darurat, (yang demikian) adalah lebih aula.
— Kitab al-Iqna’ Fi Halli Alfaz Matan Abi Syuja’ juz 1 halaman 124

2.
 Imam Ibn Taimiyyah pula menjelaskan:

Dan atas sebab inilah kebanyakkan ulama — seperti Imam Malik, Imam Syafie dan Imam Ahmad — berpandangan jika seorang wanita itu suci daripada haid pada hujung siang hari (penghujung asar), nescaya dia (perlu) mengerjakan

solat Zohor dan Asar.
Dan jika dia suci di hujung malam (sebelum masuk Subuh)
,
nescaya dia perlu solat Maghrib dan Isyak.
Perkara ini sebagaimana yang dinaqalkan (diambil) daripada Abdul Rahman, Abu Hurairah dan Ibn Abbas.
Sebabnya, waktu tersebut ialah satu waktu yang berkongsi dua solat ketika ada keuzuran.
Justeru, apabila suci (daripada haid) pada penghujung siang hari (akhir Asar), maka waktu Zohor dianggap masih berbaki (dengan perkiraan waktu ketika uzur) dan dia wajib solat Zohor sebelum solat Asar.
Begitu juga apabila dia suci pada hujung malam (akhir Isyak), maka waktu Maghrib dianggap masih lagi berbaki.
Justeru, dia wajib solat Maghrib sebelum solat Isyak.

— Kitab Majmu’ al-Fatawa juz 2 halaman 334

Kesimpulan

Sebagaimana yang dijelaskan, wanita yang kering
haid
 dalam waktu Asar
tetap wajib
mengerjakan solat Zohor yang ditinggalkannya.

Begitu juga jika kering haid dalam waktu Isyak, maka dia wajib mengerjakan solat Maghribnya.

Ini merupaakan pandangan majoriti ulama termasuklah pandangan muktamad mazhab Syafie sebagaimana penjelasan di atas.

Wallahu a’lam.

Semoga memberi manfaat.

Nota Rujukan:

Soal Jawab Fiqh Ibadah, Jilid 1, Bab Taharah, Darah Wanita & Solat — Ustaz Abu Usamah @ Mohd Hanapiah Haji Hussin.
Irsyad Fatwa Series 287: If The Haid (Menstruation) Ends At Maghrib, It Is Not Necessary To Qadha (Replace) The Asar And Zuhur Prayer [
pautan
]

Kongsikan artikel ini:
Click to share on Facebook (Opens in new window)
Click to share on Twitter (Opens in new window)
Click to share on Telegram (Opens in new window)
Click to share on WhatsApp (Opens in new window)
Click to share on Pinterest (Opens in new window)

Artikel Berkaitan: